Ertzaintzak zauritutako emakume bat erreskatatu du Urbian

Atzo, eguena, arratsalde partean, izan zen gertaera. Emakume bat erori egin zen, Aizkorritik Urbiara jaisten ari zela; erorketaren ondorioz, min hartu zuen esku-muturrean eta zorabiatu egin zen.

Sos Deiak-en jaso zuten istripuaren berri eta, behin abisua jasota, Ertzaintzaren patruila bat eta anbulantzia bat bertaratu ziren gertaeren tokira. Zauritutako emakumeak 61 urte ditu eta Billabonan bizi da. Gasteizko Santiago Ospitalera eraman zuten.


PSEk bere proposamen «osoaren» gainean nahi du akordioa EAJrekin

Sozialistek Urkulluri erantzun diote hitz egiteko prest daudela, baina akordiorako oinarriak Lopezen eskaintzan daudelaErkorekak dio EH Bildu izan dela bere burua akordioetatik kanpo utzi duena

Eusko Jaurlaritzarekin akordioa nahi dute PSEk eta PPk, baina hori lortzeko nork bere baldintzak jarri ditu. Inork ez dizkio ateak itxi nahi gobernuarekin ituna hitzartzeari, baina ez edozein preziotan. Herenegun Iñigo Urkullu lehendakariak «egonkortasun ituna» eskaini zien PSEri eta PPri, eta bi alderdiok atzo erantzun zioten gobernuari. Biek ala biek akordioaren bidea jorratzeko borondatea agertu zuten, nork bere ñabardurekin, hala ere.

Sozialistak prest daude akordioa egiteko, baina soilik beren proposamen «osoaren» gainean baldin bada, Rodolfo Ares PSEko Antolakuntza idazkariak ohartarazi zuenez. Patxi Lopezek aurkeztutako eskaintza kontuan hartuta eseriko dira, beraz, negoziatzera. Lau puntutan oinarritzen du PSEk bere proposamena: lan bikoitza saihesteko instituzioen erreforma, ekonomia eta enplegua suspertzeko plana, zerbitzu publiko handiei eusteko proposamena eta erreforma fiskal «sakona». Oinarri horiek «osotasun» baten parte direla esan zuen Aresek, eta denei heltzea nahi dutela, «elkarri lotuta» daudelako.

Herri mailako akordioak bai, baina ez «helburu subiranistak» dituztenak. Baldintza hori ere jarri diete sozialistek Jaurlaritzari, Aresek argitu zuenez. Gobernuak autodeterminazioaren eta subiranismoaren bidean ibili nahi badu sozialistak aurrez aurre izango dituela ohartarazi zuen, halaber, PSEko Antolakuntza idazkariak.

Nolanahi ere, jarritako baldintzen gainean negoziatzeko prest daudela berretsi zuen Aresek: «EAJk badaki norekin eta zeri buruz hitz egin behar duen sozialistekin akordioak lortzeko. Gauza horietaz hitz egiteko prest gaude, desadostasunak egonda ere horiek dira elkarrizketarako oinarriak». PSEko buruak uste du egonkortasunerako eskaintza egiteak agerian utzi duela Jaurlaritza «okertu» egin zela gutxiengoan gobernatzea erabaki zuenean, eta orain akats hura «zuzendu» nahi duela. «Espero dugu egindako zuzenketa eta egonkortasunerako proposamena adierazpen hutsetan ez geratzea».

PPk ere jarrera irekia

Akordiorako jarrera irekia agertu du, era berean, PPk. Antonio Basagoiti presidentearen ustez, «beharrezkoa» da EAJrekin ituna egitea «herria aurrera ateratzeko», nahiz eta aitortu duen bere alderdiarentzat eta sozialistentzat ez dela onena. Hala eta guztiz ere, PPk ere baldintzak jarri dizkio balizko itun horri, tartean, lehendakariak independentzia eta Espainiarekiko «epekako haustura» alde batera uztea. Urkulluri behingoz «lidergoa» hartzeko eta PSEri arduraz jokatzeko deia egin die PPko buruak.

Era berean, Basagoitik uste du EAJk, PSEk eta PPk akordioa lortuz gero «gehiengo osoa» izango luketela EAEko erakundeetan, eta horrela herrialde guztira zabalduko lituzketela adostutako gutxiengoak. Gipuzkoan ere akordioa gauzatu beharko litzatekeela iritzi dio Basagoiti PPko buruak, herrialde hori «oztopo» bilakatu ez dadin «Euskadiren garapenerako».

Lehendakariak herenegun egindako eskaintzaren inguruan apenas ezagutzen den xehetasunik. Atzo Josu Erkoreka gobernuko eledunak ere argibide gutxi eman zituen gobernu kontseiluaren osteko prentsaurrekoan. Zehaztapen bat egin zuen, hori bai. Argitu zuen lehendakariak bi motatako itunak proposatu dizkiela alderdiei, «herri mailako ituna» batetik, eta «egonkortasuna» lortzekoa bestetik. Herri mailako itunari dagokionez, Erkorekak azaldu zuen alderdi politiko guztiak parte hartzera gonbidatu dituela lehendakariak, «denak beharrezkoak direlako eta elkarbizitza egituratzeko oinarriak eraikitzeko euren parte hartzea nahitaezkoa delako». Egonkortasun ituna, berriz, PSEri eta PPri soilik eskaini zaiela onartu zuen, EH Bilduk «bere burua akordioetatik kanpo» utzi duelako. Bere esanetan, koalizioak «hiru ezezko borobilekin» erantzun die Jaurlaritzaren proposamenei: lehena, iragan urrian legealdirako itunei ezezkoa emanez, bigarrena aurrekontuen aurka eginez, eta hirugarrena negoziazio horietan lehendakariaren dokumentua baztertuz. «Gobernuak ez du EH Bildu baztertu, koalizioa izan da bazterketa horren erantzule», erantsi zuen.

Alderdiei egindako proposamenarekin Jaurlaritzak ez du koalizio itunik sinatzea espero, baina ez du akordiorako formula bakar bat ere baztertzen: «Akordiorako borondatea izateak du lehentasuna, eta ez hainbeste adostasuna gauzatzeko formulak».


Legatzak tenkada eduki du bere egunean

Euripean, baina polito joan zen zapatuan Legatz Eguna. Itsas Azoka Elkarteko kideak “pozik” zeuden jendearen erantzunagaz, eta jendea “pozik” legatza dastatzeko aukeragaz. Alde zaharrean ipinitako txosnan 120 kilo banatu ziren pintxoetan. Bi ordu eskasean ez zen batik geratzen. Taberna zein jatetxeetan be erantzuna ona izan zen.


Biomasagaz sortutako energiaz berotu gura dituzte eskola eta kiroldegia

Berrizko basoak garbitzerakoan moztutako enborkiekin biomasa egiteko egitasmoa aurrera doa. Eskolako eta kiroldegiko berogailuentzat ipini gura dute biomasa galdategia. Berrizko Udalak duela urtebete sinatu zuen egitasmoagaz hasteko hitzarmena HAZI fundazioagaz eta EEE Energiaren Euskal Erakundeagaz. Asteon hitzarmena berritu dute, eta hurrengo betebeharrak zeintzuk izango diren zehaztu dituzte. Biomasa sistema 2015ean ipintzea aurreikusi dute.

Azpiegitura energia zerbitzu enpresa batek ipiniko du. 2015 hasieran kontratua esleitzeko prozedura hasi gura dutela azaldu du Orland Isoird alkateak.

Berrizko basoak

Osoko bilkuran alderdi guztiek egin dute hitzarmena berritzearen alde. EEEren eta HAZIren lan erritmoak markatuko du orain prozesua. EEEk energia efizientzia eta biomasa sistema ezartzearen diagnosi bat eratuko du, eta HAZIk herriko basoen baso-masa neurtuko du, gero plangintza egin ahal izateko. Alkateak bertako materiala erabiltzeak daukan garrantzia nabarmendu du: “Gure basoak erabili gura ditugu, kanpoko enpresen menpe ibili beharrean”.


Eskubide sozialen inguruko lanketa prozesuari ekiteko prest

Eskubide sozialak defendatuko dituen herri mugimendu berria aurkeztu dute gaur iluntzean frontoian. Euskal Herriko Eskubideen Karta Soziala eratzeko lanari ekingo dion herritarren bilgune berria. Etengabe urratzen ari diren hainbat eskubideren aurrean, egoera iraultzera datoz; elkarlanean "herritarron eskubideak erdigune izango dituen herri baterantz bidea urratzen hastera goaz" iragarri dute. Eta usurbildarrei bide horretara batzeko deia luzatu zaie gaurko aurkezpenean. "Herritarroi gonbita luzatu, prozesua zuona egin eta parte hartzeko", adierazi dute.

Aipatu bide hau jorratzeko hain zuzen, parte hartze prozesua abiatuko dute egun gutxi barru. Asteartean, abenduak 17, lehen batzar irekia deitu dute, iluntzeko 19:00etan Potxoenean. Prozesuan zehar, eskubideen inguruko eztabaida bideratu nahi dute, eta gero eskubide horiek betearaztea exijitu asmo dute, "eskubideok bermatzeko tresnak sortuz".

Lanketarako, eskubide urraketa adina arlo

Eztabaida prozesua lau esparrutan banatu asmo dute; gazteak, emakumeak eta pentsionistak batetik. Eta falta den laugarren esparrua, batzar orokorra litzateke, "sektore, eragile, nahiz norbanakoen ekarpenak jasoko direnak". Denetariko gai sozialak jorratuko dituzte; lurralde eta ingurumen eskubideak, lanari lotutako eskubideak, eskubide ekonomikoak, eskubide sozialak, bizitzaren mantentzea, parte hartzea, emakumeen indarkeria ezarako eskubidea, jatorri aniztasuna, aniztasun funtzionala, hizkuntza eskubideak edotasun aniztasun sexuala.

Argi dago, bada zer landua. Jendarteak pairatu behar dituen eskubide urraketak egunerokoak diren seinale, gaurko aurkezpen ekitaldian nabarmentzen zutenez. "Herritarrok eskubide urraketa etengabea pairatzen ari gara finantza krisiaren aitzakiapean. Langabezia tasa igotzen ari da, pentsioak murrizten, zerbitzu sozialak murrizten eta horrekin, emakumeak publikoak izateari utzi dioten hainbat zerbitzu betetzera etxeetara bideratzen, gazteok gurasoen magaletatik irtetea geroz eta zailagoa dugu, eta hezkuntza kalitatea ere kaltetzen ari da. Esandakoa, aipatutako urraketa eta murrizketek, gure eskubide sozialen murrizketaren isla dira", adierazi dute.

Asteartean lehen batzar irekia

Eta hortik herri mugimendu berri honen sorrera. Egoera honi aurre egiteko, eskubide sozialen inguruko eztabaida bideratuko dute, asteartean abiatuko den parte hartze prozesuarekin. Eta eskubideon inguruan hitz egin bakarrik ez, eskubideok betearazi eta bermatzeko tresnak ere landu asmo dituzte. Euskal Herriko Eskubide Sozialen Karta eratzera doaz.

Abiatzear den parte hartze prozesu honi buruzko zehaztasun guztien berri, aipatu moduan, datorren asteartean (abenduak 17), iluntzeko 19:00etatik aurrera Potxoenean.

Informazio gehiago: www.eskubidesozialenkarta.com


Itsas Baserria Elkarteak bilera egingo du bihar

Eskualdeko zazpi herri eta Eako eta Ereñoko jubilatuen elkarteak bat egiten duten Itsas Baserria Elkarteko kideek urteko lehen bilera dute bihar, 16:30ean, Gizaburuagan. Herri bakoitzeko bi ordezkari bilduta, gai nagusi bat izango dute aztergai: aseguruak. Elkartearen irteeretarako aseguru zibilen inguruko hausnarketa egin eta hartu beharreko bidea zehaztuko dute.


Ohorezko Mailako taldearen lehen lan saioa

Ohorezko Mailako taldea gaur arratsaldean itzuli da lanera. Jokalariek Pedro Urdapilleta presidentearen eskutik jaso dute lehen hitzaldia Txerloian, eta ondoren, Xabier Artetxeren talde teknikoak entrenamenduaren inguruko azalpenak eman ditu aldagelan. Handik San Juan futbol zelaira abiatu dira urteko lehen izerdiak botatzeko.

Jokalari guztiak ez dira izan lehen entrenamenduan. Denboraldi-aurrea jubenil mailatik eta Erregional Preferente mailatik igotako jokalari gazteekin osatu du gaur taldeak. Mutilak «gogotsu» dira azken urteetako denboraldiak errepikatu eta Gipuzkoako onenekin batera ibiltzeko.

Lehen lan saioko argazki guztiak, hemen.


Deportazioa lehen lerrora ekarriko du Sare Herritarrak

Deportatuak, haien egoera, eta politika horren testuingurua zein izan zuen eragina aztertu du Susana Panisello Sabate kataluniarrak Los deportados de ETA. Los grandes olvidados liburuan. Txertoa argitaletxearekin ikusi du argia Paniselloren liburuak eta bere tesian oinarrituta dago. Bertan deportazioak zein testuinguru historikoan, estatu terrorismoak horietan jokatu zuen papera, politika hori ahalbidetu zuen araudia eta nola eta zergatik amaiera eman zitzaien aztertu du.

Deportatuengan izan duen eragin psikologikoaz ere mintzo da liburuan, ahanzturaren biktima sentitzen direla dio, eta aipatzen du ere emandako zerbitzua nola ordaindu zien harrera herrialde izan zirenei Espainiako Estatuak, eta zehazki, nola kobratu zuen Frantziako Estatuak. 1980. hamarkadan Frantzian errefuxiatuta zeuden euskal erakunde armatuetako 70 kidetik gora, Amerika eta Afrikako hamar bat herrialdetara deportatu zituzten: Panama, Ekuador, Dominikar Errepublika, Kubako Errepublika, Venezuela, Cabo Verdeko Errepublika, Gabon, Aljeriako herri Errepublika Demokratikoa, Sao Tome eta Principeko Errepublika Demokratikoa, eta Togoko Errepublika.

Deportazioa, Frantziako iritzi publikoaren aurrean Espainiako Estatura ez estraditatzeko aukeren artetik kalte gutxien eragiten zuena gisa aurkeztu zuten idazleak liburuan jaso duenaren arabera, “estradizioak baina, berehala heldu ziren”. Deportazioak kaltetutako pertsonak babesgabetasun egoeran eta linbo legal batean murgildu zituen.

Horretaz guztiaz, lehen eskutik mintzatuko da liburua idatzi duen Panisellok hilaren 27an, osteguna, Xenpelar Etxean Sare Herritarreko bozeramaile Iñaxio Oiartzabalekin batera. 19:00etan izango da eta sarrera librea izango da aforoa bete arte.


'El ocaso de un Rey', Espainiako monarkiaz, gaur, ETB2n

Azken bi urteetan Espainiako errege familiak izan dituen eskandaluak aztertzen ditu Frantziako Canal+ kateak ekoitzitako dokumental honek.

Gaur gauean, El ocaso de un Rey dokumentala eskainiko du Euskal Telebistak. Carloine de Saint eta Ibar Aibarrek Frantziako Canal+ katearentzat egindako ikerketaren emaitza da filma. Ikus-entzunezko lan honek azken bi urteetan Juan Carlos I.a erregearen nagusitasuna kolokan jarri dituen eskandaluak ditu mintzagai.

Iskanbila sortu duten ekintzen artean, erregeak berak eduki dituen eskandalu sexualak, etengabeko osasun arazoak edota safarietara joaten eta bidaiak egiten xahutu duen diru kopuru nabaria aztertuko dira, baita Iñaki Urdangarin suhia protagonista duen ustelkeria kasua ere.

Botswana aldean luxuzko safari batean Juan Carlos I.a berak hil zuen elefante baten ondoan erakusten zuen argazki bat publikatu zuten 2012ko apirilean. Bidaia horrek astero 45.000 euro balio zuela jakinarazi zuten garaian, Espainiak % 27ko langabezia-tasa zuen. Baina hori hasiera bakarrik izan zen.

Etengabeko diru xahutzeaz aparte, sexu eskandalu batzuk, familian zeuden barneko pitzadurak eta Noos ustelkeria kasu ezaguna ere azalera atera ziren. Iñaki Urdangarin suhia eta Cristina infanta alaba inputatu zituzten, besteak beste, beraien posizioa aprobetxatuz funts batzuk desbideratzea leporatuta.

Franco diktadorearen zuzeneko oinordeko izendatu ondoren, estatuko demokraziaren sinbolo izatea lortu zuen Juan Carlos I.ak, eta 1975ean errege izendatu zutenetik herritar askoren mirespena izan du.

Agintean daramatzan 35 urteotan, estatuko prentsaren eta propagandaren ondorioz, herritarren % 90 monarkiaren alde agertu dira. Baina bere ospea amildu egin da. Espainiarren erdiak erregearen aurka agertu dira lehen aldiz, eta Konstituzio berri bat sortzea eskatu dute. Errege familiaren gertuko irudi hori desagertu egin da, eta erregea karikaturen eta ikus-entzunezko saio batzuetako burlen jomuga bilakatu da. Bizirik iraungo ote du Espainiako monarkiak azken lau hamarkadetako momenturik txarrenean?

El ocaso de un Rey gaur emitituko da, 22:15etik aurrera, ETB2n.


Dolu eguna Londresen, atentatuen lehenengo urteurrenaren harira

Urte bat joan da Londresko erasoak gertatu zirenetik eta isiluneak egingo dira lau lehergailuek eztanda egin zuten lekuetan. Atentatua gogoan lehen ekitaldia Kings Cross metro geltokian egin da, duela urte bat bonba lehertu zen ordu berean. 52 lagun hil ziren eta 700 zauritu eraso haietan.

Atentatuan zendu ziren 52 lagunak eta 700 zaurituak gogoan izango dituzte egun guztian Erresuma Batuko biztanleek. Erasoaren biktimen omenez egin den lehen agerraldira kaltetuen senideak eta agintari politikoak bildu dira. Ekitaldian loreak eta plakak eskaini dizkiete toki horretan hil ziren 26 lagunei. Leku honetan lehertu zen lehenengo bonba eta bertan eragin zituen ondorio handienak. Eguerdiko hamabietan bi minutuko isilunea egin dute Londresen.

Bonbak eztanda egin zuten beste lekuetan ere omenaldi bereziak egingo dituzte Russel Square, Edgware Road eta Aldgate metro geltokietan, baita Tavistock plazan ere. Hildakoen oroimenez meza bat egingo dute Saint Pancras elizan. Ekitaldi publiko batekin emango zaio amaiera egunari Regent Park-en. Atentatuan zendu zirenen izenak irakurriko dituzte.


Mehatxuekin erantzun dio Israelek PAN desegiteko aukerari

Bilera sorta abiatu dute Hamasek eta PANek, «batasuneko gobernu nazional bat» osatzeko aukerak aztertzeko

«PAN Palestinako Aginte Nazionala desegiten bada, agintari palestinarrak etsaitzat joko ditugu aurrerantzean. Osloko Akordioen arabera daukaten immunitatea amaituko litzateke, eta, horrez gainera, Zisjordania eta Gaza arteko igarobide askea bermatzen duen legea indargabetuko genuke». Halaxe mintzatu da Israelgo Garraio ministro Israel Katz, PAE Palestina Askatzeko Erakundeak PAN desegin dezakeela iragarri ostean.

Israelgo lehen ministro Benjamin Netanyahuk ere abisua eman dio Al-Fatah alderdiari: PAN desegiten bada, ez da bakerik izanen. «Haiena da erabakia: bakea lortu ala PAN desegin. Gurekin hitz egin ala Hamasekin batasuna negoziatu».

Elkarrizketak Gazan

Izan ere, palestinarren arteko adiskidetzea lortzeko elkarrizketa sorta abiatzekoak ziren atzo PAN eta Hamas. Bost pertsonak osatzen dute PANeko presidente Mahmoud Abbasek Gazara igorritako ordezkaritza: Al-Fataheko buruzagiak, Palestinako Herritarren Alderdiko nahiz Palestinako Fronte Arabiarreko ordezkari bana eta PANeko idazkari nagusi Mustafa Barghouti. Hamasen aldetik, berriz, Moussa Abu Marzuk buruzagia eta Gazako lehen ministro Ismael Haniye ziren negoziazio mahaian esertzekoak.

Azken urteetan izenpetutako akordioak indarrean jartzea da bilera sorta honen helburua, eta heldu den larunbaterako hitzarmena lortu nahi dute. «Besteak beste, batasun nazionaleko gobernu bat osatzea eta hauteskundeak antolatzea eztabaidatuko dugu datozen egunetan», adierazi zuen Barghoutik, lehen bileraren aurretik.


Ortua jartzeko hamar herritarren eskaera jaso du Udalak

Ortu publikoak eskatzeko aukera zabaldu zuen Gatzagako Udalak urtarrilean, eta dagoeneko hamar eskaera jaso ditu. Hala ere, martxoan egingo du esleipena, eta, hain zuzen, Udalak jakinarazten duen bezain pronto hasi ahalko dira eskatzaileak ortua erabiltzen.

Udalaren jabetzakoa den lursaila Gatzagainera bidean dago, Arrate baserritik gora igo eta depositu zaharraren azpian. Gaur egun, belardia dago, eta orain arte zaldiak izan dituzte bertan. "Eskatzaile bakoitzari 60 eta 100 metro karratu arteko eremua utziko diogu, baina oraindik adjudikazio fasean gaude. Izan ere, hasieran sei eskaera jaso genituen, baina dagoeneko hamar pertsonak eskatu dute bertan lur eremua", adierazi du Juanito Bengoa Gatzagako alkateak.

Lur eremua eta ura erabilgarri

Bengoak jakinarazi duenez, eremu horretan ura badago, baina erabiltzaileek kudeatu beharko dute; izan ere, hasiera batean, ez dute ez mangerarik eta ez depositurik jartzeko asmorik.


Snegurochka ipuin errusiarra

Snegurochka edo elurraren dontzeila, errusiar ipuinetako pertsonaia da. Udaberriaren alaba da bera, eta izotza, gizaki hilkorren konpainia nahi duena.


34 atxilotuetarik sei aske dira jada eta fiskalak beste hiru ere aske uzteko eskatu du

Baltasar Garzonen aurrean hemeretzi atxilotuk deklaratu zuten atzo


"Liburuan ez dago txokokeriarik, ezta gorrotatzen dudan kosmopaletismorik ere"

EHUko Hezkuntza eta Kirol Fakultatean irakaslea. Idazle gisa poesian nabarmendu da. Haur literaturari ere ekin dio azken urteetan Edu Zelaieta Antak.

Berriki, Gasteiz eta oro har Arabaren deskribapen esanguratsuak egin ditu Mundutik mundua / Arabako hitzontzi baten kronikak (Pamiela) entsegu liburuan. Mundua erretratatu du bertatik bertara.

Nafarroarekin lotutako arabarra zara, gasteiztarra.

Bai. Neurez gasteiztarra naiz, hemen hazia. Zelaieta Anta naiz; Blanco ere bai… Aitaren aldetik Bortzirietako nafarra, Berakoa. Amaren aldetik galiziarra. Gasteizen hezitakoa naiz. Familiako kontuak zirela eta, haurtzaroan Bera aldera joaten ginen, baita Hondarribira ere udaldian. Hala ere, aitak ez zigun euskara transmititu, anaia zaharrenak ordea jaso zuen; Parisen jaioa izan arren, usu joaten zen Berara. Ni baino hamar urte zaharragoa da. 1965ean, frankismo bete-betean, Gasteizera etorri zen gaztelania ikasi gabe, euskaraz besterik ez zekiela. Beste biok erdaraz hazi eta hezi ginen. Aitaren aldetiko familia euskalduna da, baina ez zuten bereziki kontzientzia euskaltzalea. Beraz, A eredutik pasatu ondotik euskaltegian egon nintzen; gero Euskal Filologia egin nuen; eta azkenik, tesia Baztan-Bidasoako euskararen gainean egin nuen.

Mundutik mundua. Arabako hitzontzi baten kronikak izena du zure liburuak. Gaizki ikusia al dago gaur egun hitzontzi edo kalakaria izatea?

Ez dakit gaizki ikusita dagoen... Hitzontzia ipini diogu liburuari azpiko izenean, hitzontzi baten irudi batekin [azalean ageri dena] jostatu nahi izan dugulako. Funtsera joanaz, Hitzontzi-ren gibelean autoironia dago, ironia zilegi eta sanoena, nork bere buruari barre egitea. Hau da, lehenik eta behin norberak egin diezaiola irri bere buruari, horrek eman baitiezaioke, akaso, beste batzuei buruz barre egiteko parada. Autoironia asko gustatzen zait genero literario modura, baita egunerokoan erabiltzea ere. Liburuan ironia dago eta ironiaren barruan estimatzen dudan generoa dago: autoironia. Apustu estetiko eta kasik etiko modura bizi dut ironia. Dena dela ere, autoironia alde batera utzita, hitzontzikeria-z galdeturik, interesatzen zait entzuten dakien jendea. Hitz egiten jakitea funtsezkoa da, baina entzuten jakitea arrunt inportantea. Zer da zailago gaurko munduan, hitz egiten edo entzuten jakitea? Nire ustez, zarataz gainezka bizi garen jendarte honetan, gehiago kostatzen zaigu entzutea.

Elkarrizketa hau Argia aldizkariak argitaratu du eta Creative Commons by-sa lizentziari esker ekarri dugu ALEAra. Jatorrizko albistea eta informazio osatuagoa hemen duzu ikusgai.


Martxoak giro makurrarekin esango du agur

Eusko Jaurlaritzako Segurtasun Sailak abisu horia ezarri du elurragatik EAEko barnealdean. Abisua ostiral goizera arte luzatuko da.

Eusko Jaurlaritzako Segurtasun Sailak abisu horia ezarri du elurragatik EAEko barnealdean. Abisua ostiral goizera arte luzatuko da. Izan ere, elur-maila 700-900 metrora jaitsiko da.

Elurrarekin batera, tenperatura jaitsiera nabarmena izango dugu martxoaren 31 honetako beste protagonista: maximoek 10 gradu egingo dute behera.

1.000 metrotan 30 cm-ko lodierak pila daitezke. Euskalmetek egindako iragarpenaren arabera, gaur gogotik egingo du euria, batez ere goizean. Elur-kota 700-900 metrotan kokatuko da. Haizeak ipar-ipar-mendebaldetik joko du, bolada gogorrekin haizeguneetan. Horrek tenperatura are gehiago jaistea ekarriko du.

Ostiralerako hodei gutxiago espero ditugu zeruan, baina euri txikia egin dezake Kantauri Isurialdean. Elur-maila 700-900 metrotan izango da. Arratsaldean, garbiago izango dira goiak, eta tenperaturek gorako bidea hartuko dute.

Larunbaterako, ostarteak eta hodeiak iragarri ditu Euskalmetek. Haizea hegotik joko du, eta horrek tenperaturak igoaraziko ditu.


Minutua eta emaitza, lankideok!

2019ko egun goibel honetan, azaroak 5 ditu eta goizeko hamarrak, 8 minutu, eta Twitter herriko futbol zelai iskanbilatsu bezain aldrebes honetan Ayuntamiento de Pamplonaren kontuak 7.839 jarraitzaile ditu eta Iruñeko Udalarenak 2.373*. Euskaldun elebidunak suharki ari dira jokatzen, baina erdaldun elebakarrek nahikoa dute pasotismoari eustea partida bereganatzeko. Markagailuan aldaketak izaten ari dira etengabe, eta ematen du zenbaki dantzak jarraituko duela oraindik ere, baina ez dirudi Navarra Sumak abiaturiko gatazka txiki honen garaipena euskaldunen aldera mugituko denik.

Pena.

Bertze bataila bat galdu dugu. Enegarrena.

Oraingoan, bederen, dibertigarria izan da gatazkatxoa. Baina, onar dezagun, ezinezkoa zen irabaztea, Navarra Sumak, modu zikin zein zitalean, jarriak baitzituen joko arauak. Erran nahi baita euskararen etsaiek lortu dute, bertze behin ere, euskara ghetto batera bidaltzea eta erdaldun elebakarren begiak gure mintzaira zabarrarekin ez zikintzea.

Oraingoz, gaztelaniazko eta euskarazko bi kontuak eduki berdinak ari dira botatzen, aldi berean gutxi gora behera. Ea zenbat irauten duen horrek. Euskarazko kontua edukiz husten hasten direlarik hasiko baita benetako partida.

Gora Osasuna, portzierto.

(*) Euskalerria irratiko entzule edo Berriako zein ZuZeuko irakurle maitea, ziurrenik, hau irakurtzen ari zarelarik zenbaki horiek aldatu dira. Baina nire apostua da euskarazko kontuak ez duela inoiz gaztelaniazkoa gaindituko. Nolanahi ere, kontrakoa gertatuko balitz, nire hitzak patatekin jateko prest nago.


Plazakolako Okupazio Zentrua diruz lagunduko du Aldundiak

Lantegi Batuak elkarteak kudeatzen duen Markina-Xemeingo Plazakola Okupazio Zentroan egingo diren inbertsioak diruz laguntzea erabaki du Bizkaiko Foru Aldundiak. Konpromiso horren laguntzagaz, tailerra handitu eta pertsona gehiago kontratatu ahal izango dituzte. Ezgaitasun fisiko edo intelektuala duten 70 gazte inguruk behar egiten dute gaur egun Plazakolako Okupazio Zentroan. Mekanizazio, muntaketa edota garbiketa ataletan behar egiten dute, eta helburua jende gehiagori aukera hori emotea da. Horretarako, 400.000 euroko diru laguntza izango dute Bizkaiko Foru Aldundiaren eskutik.


Heteroarauaren ihesean

Errefuxiatuen eta, bereziki, haien artean sexu disidenteen eskubideak aldarrikatu dituzte LGTBI komunitatearen eguneko manifestazioetan.


487 kirolarik parte hartu dute Lekeitioko Bizkaia Kopa Trail proban

MTB, trail, martxa eta txakur kros modalitateetan aritu dira parte hartzaileak. Ibon San Migel lekeitiarrak irabazi du 20 kilometroko trail luzeaGuztira 487 kirolzalek parte hartu dute Lekeition lehiatu den Bizkaia Kopa Trail mendiko kirol liga ezagunaren zazpigarren proban. Lau kirol modalitatetan aridu dira: MTB, Trail, Martxa eta Txakur kros probetan.Ibon San Miguel lekeitiarrak irabazi zuen trail luzea, 20 kilometroak 01.16. 35 denboran osatuta. Silvia Puigarnau izan zen, bestalde, emakumeetan lehenengoa, 01.38.38 denboragaz. Guztira, 13 emakumek eta 113 gizonezkok parte hartu zuten norgehiagokan. 10 kilometroko trail laburra, berriz, 35 emakumek eta 134 gizonezkok egin zuten. Bego Uriarte Ibarrola (50.33) eta Imanol Goñi (41.33) izan ziren irabazleak.Txakur krosak 30 parte hartzaile eduki zituen, eta modalitate horretako irabazleak Leire Dominguez Molinero eta Kenia txakurra (0.53.54) eta Ivan Herrera Perez eta Otto txakurra izan ziren (0.41.48).Bidera irteten azkenak txirrindulariak izan ziren. 70 parte hartzaile eduki zituen mendi bizikleta lasterketak, eta helmugaratzen lehenengoak Nekane Pra- dera Belar (01.33.39) eta Jabier Goitia (01.02.38) izan ziren.Mendi martxa da lehiaketa formatutik kanpo gelditzen den bakarra, hala ere, harrera ona eduki du mendizaleen artean. 42 ibiltarik osatu zuten gutxi gorabehera 9,71 kilometro zituen ibilbide laburra, eta 50 ibiltarik 18 kilometroko luzea.


PSOEren zuzendaritzari buruzko borroka hasi da, 17 kidek dimititu ondotik

Pedro Sanchezen ildoarekin kritiko diren zuzendaritzako 17 kidek dimititu dute, idazkari nagusia kargua uztera behartzeko. Sanchezen taldeak gaur du bilera.


Igande honetan eginen da Herri Urrats besta

Senpereko aintziran dena prest dago Ipar Euskal Herriko ikastolen aldeko egun haundirako

Hogeita abar urte lelopean eginen da aurten 30. aldiz eginen den Herri Urrats besta. Gisa honetara, orain artean egindako ibilbidea gogoratu eta euskararen normalizazioan egiteko gelditzen den guztia adierazi nahi izan dute. Urtero bezala, egun osoko egitarau betea prestatu dute eta jendetza elkartuko da Senpereko lakuaren inguruan.

Igande honetan, maiatzak 12, eginen da Herri Urrats besta, Ipar Euskal Herriko ikastolen aldeko egun haundia. Hogeita abar urte lelopean eginen da, eta hogeita hamargarren urtemuga izanda, orain artean egindako ibilbidea gogoratu eta euskararen normalizazioan egiteko gelditzen den guztia adierazi nahi izan dute.

Urtero bezala, egun osoko egitarau betea prestatu dute eta eguraldiak laguntzen badu, jendetza elkartuko da Senpereko lakuaren inguruan.

Egitaraua

Nafarroa gunea

11:00etan 2zio, 12:30ean Famille Arthus, 14:30ean Hurmurau, 16:00etan Anai Arrebak eta 17:30ean Talco.

Lapurdi gunea

11:00etan bertsu saioa, 12:30ean Agustin Alkat, 14:00etan Amaren Alabak, 15:30ean Rhapsoldya eta 17:00etan Etoumba. Aldi berean, Lapurdi gunean puzgarriak ere izanen dira.

Araba gunea

11:00etan Herri Urrats kantuz, 12:30ean Mutxikoak, 14:00etan The Sparteens, 16:00etan Xutik eta 18:00etan Niko Etxart eta Hapa Hapa.

Zuberoa gunea

Prentsa egonen da.

Hondartza gunea

10:30ean Arbonarrak, 11:00etan Garaztarrak, 12:30ean Kemen Gipuzkoako dantza taldea, 13:30ean Andramari Bizkaiko dantzariak, 14:30ean Xiberotarrak (Kauteren baleta), 15:30ean Ortzadar Nafarroako dantza taldea eta 16:30ean Arabako Algara.

Baxe Nafarroa gunea

Erakusketa izanen da.

Gipuzkoa gunea

Haurren txokoa izanen da. 10:00etan Senda viva, 11:00etan Irrien Lagunekin kanta eta dantza. 12:00etan laguntza txakurren erakustaldia, 14:00etan laguntasunaren sekretuak ikuskizuna eta 16:00etan jolas dinamizazioa.

Haurren xokoa1

Irrien lagunak txokoan, puzgarriak, tailerrak, kirol adaptatuak, Ikaren mundua, marrazketa, tranpolina... izanen dira. Gisa berean, 10:00etatik 18:00etara puzgarriak, 12:00etan irrien lagunen buruhandiak, 14:00etan kirol adaptatuak, 17:00etan apar festa.


Noski, badakigu euskaraz

Lanean hilero lauzpabost pertsona elkarrizketatzen ditut; bideoa, erreportajea eta ariketa bat sortzeko. Hainbat gai izaten ditut hizpide eta niretzat behintzat oso lan polita da, gai bakoitzarekin zerbait berria ikasten baitut. Batzuetan, kaleko iritziak biltzea egokitzen zait eta, horrelakoetan, unibertsitatera joaten naiz; hainbat herritako jendea egoten da eta ia beti laguntzeko prest, gainera. Bide batez, garai zaharrak gogoratzen ditut (gero eta urrunago daude horiek ere) eta ikasleen artean murgiltzen naiz bat gehiago izango banintz bezala (edo hori sinestu nahian).

Lehengo astean, kafetegiko gazteengana hurbildu nintzen eta “badakizue euskaraz?”, galdetu nien. Harridura aurpegiarekin begiratu ninduten, jakin beharko banu bezala erantzuteko: “Noski, badakigu euskaraz. Zer nahi duzu?”. Horixe da gaur egungo euskararen errealitatea: ikasketak euskaraz egin arren, ikasgelatik kanpo gaztelaniaz aritzea. Nik pentsatu behar al nuen euren artean gaztelaniaz ari baziren ere, euskaraz bazekitela? Erabilera, erabilera eta erabilera.

Azken aldian, igo egin omen da, edo datuak hobetzen ari direla irakurri dut. Agian, Egiako “Euskaraz bizi nahi dugulako” proiektuak ekarri duen olatuak zerikusia izango du. Horren eraginez beste hainbat herritan antzerakoak jarri dituzte martxan, baita gure inguruan ere: Hernanin “Euskara ari du”, Lasarten “Baietz 40 egun euskaraz”, Astigarragan “100 ta 100… 200 ordu euskaraz”… Lasarteko mugimenduan sortutako Belarriprest eta Ahobizi figurak oso interesgarriak iruditzen zaizkit, adibidez; paparrean txapatxo bat eramateak zenbateraino lagun dezakeen erakutsi digute.

Andoainen ere irailean egin genuen “Euskararen Eguna”. Hainbat ekintza antolatu genituen eta, garrantzitsuagoa dena; herriko eragile askok hartu zuen parte. Bideari ekin genion eta orain, horri bultzada indartsu bat ematea tokatzen zaigu, jarraipena ematea. 20. Korrika igaro berria den honetan, eta jendeak bizitako zirrararekin, ziur batek baino gehiagok gustura lagunduko lukeela momentu honetan…

Duela gutxi, ETB1eko Ur handitan saioan, “Euskara, XXI. mendeko labirintoan” atalean, euskararen inguruko hainbat gogoeta egin zituzten, baina nik bat dut gogoan. Izan ere, euskara zer da euskal kulturarik gabe? Eta euskal kultura euskararik gabe?

Juan Mari Torrealdaik (euskal idazle, euskaltzain, kazetari eta soziologoa) honakoa esan zuen: “Gaur egungo gazteek euskaraz bai, baina euskal kulturaz ez dakite ezer”. Agian, Euskararen Eguna beharrean, Euskal Kulturaren Eguna ospatu beharko genuke?

Onena egunerokoan zerbait egitea izango da, egun berezi baten zain bizi beharrean, ez duzu uste?


Errepidean istripuak egon dira Azkoitian eta Azpeitian

Segurtasun Sailetik jakinarazi dutenez, bi autok elkar jo dute Azpeitian, eta Azkoitian, berriz, kamioi batek izan du istripua. Bi herri horietan arretaz gidatzeko eskatu dute.


Lekeitiora helduko da gaur 'Karabana' saioa

Gonbidatuen artean, ETBn saioa egin zuten Baserri eta Txankarra, Maite Burgoa eta Oihana Garatea saregileak, eta Kilin Kala abesbatzako bi kide izango dituzte.

Lekeitiora helduko da gaur ETBko 'Karabana' saioa. Zigor Iturrietaren eta Itxaso Gonzalezen eskutik, Bizkaiko kostaldeko herri honetako gastronomia, kultura eta tradizioekin lotura duten herritarrak eta gaiak ezagutuko ditugu.

Eneko Garamendik, adibidez, Alex Txikonen zenbait espediziotan sukaldari bezala bizitako esperientzia kontatuko digu. Maite Burgoak eta Oihana Garateak, berriz, saregileen lana nolakoa den azalduko digute. Halaber, Kilin Kala abesbatzako bi kide elkarrizketatuko dituzte: Leire Sustaeta eta Julia Piñel.

Bestalde, ETBn telebista-saioa egin zuten Baserri eta Txankarra hartuko dituzte protagonista erreportajeetako batean.

'Karabana' saioa 21:15ean izango da ikusgai ETB1en eta eitb.eus-en.


Mikel Zubeldiak eta Arrate Egañak irabazi dituzte Donostia Hiriko euskarazko lanak

Donostia Hiriko euskarazko ipuinaren lehiaketan Mikel Zubeldia izan da irabazlea, Marlboro Gizona lanarekin, eta euskarazko antzerkikoan Arrate Egaña, Egia-rekin.

Euskarazko ipuinaren lehiaketara 56 lan aurkeztu dituzte. Iñaki Aldekoa, Miren Azkarate, Enkarni Genua, Jon Kortazar eta Maria Jose Olaziregik osatu dute epaimahaia. Zubeldiak hamar mila euro eta garaikurra jasoko ditu.

Euskarazko antzerkiko sariketan hamasei lan izan dira. Epaimahaikideak: Aurelia Arkotxa, Imanol Elias, Daniel Landart, Ana Toledo eta Patri Urkizu. Egañari hogei mila euro eta garaikurra emango dizkiote.

Gaztelaniazko ipuineko irabazlea Juan Jesus Fernandez de Retana izan da eta antzerkikoa Oscar Sanz.


Bide onetik doaz Agerrebideko lanak

Abuztuaren amaieran hasi zituzten Ordiziako Agerrebidea edo Upabi bezala ezagutzen den azken errepide zatia konpontzeko lanak. Orain arteko epeak behar bezala bete ondoren eta irailean aurreikusi bezala, hilabete barru lanak amaituta izatea espero du Igor Eguren Ordiziako alkateak. CAFetik doan GI-4491 errepidea eta N-I autobidea lotzen ditu Agerrebideak, Guardia Zibilaren kuartel azpitik. Orain arte autoentzat egoera txarrean zegoen bidea; oinezko eta txirrindularientzat, berriz, arriskutsua zen.

Errepideko lanetara bisita egin dute gaur goizean Igor Eguren alkateak, Iban Asenjo mugikortasun zinegotziak eta Juanma Saez udal arkitektoak. Bertan azaldu du alkateak lanak “abiada handian” egin direla orain arte; “eguraldiak ere lagundu du, egun gutxitan gelditu behar izan dute eta”.

Egoera txarrean egon arren, herritar ugarik erabiltzen zuten Lazkaibardik N-I errepiderako errepidea. Horregatik, Eguren alkatearen esanetan, herritar ugariren “aspaldiko nahia” zen errepidea egokitzea eta legealdi honetan egindako lanari esker lortu dute.


Maiatzaren 7ko galdeketarako aldez aurreko bozka emateko aukera gaurtik, Herritzarturen egoitzan

Usurbildarrek hitza hartzen hasteko aukera dute gaurtik. Herritzartuk maiatzaren 7rako antolatua duen herri galdeketan parte hartzeko epea zabalduko da ostegun honetan. Gerturatu gaur 18:00-20:00 artean edo ostiralean 19:00-21:00 artean, Herritzartuk Etxebeste kalean (Lizardi liburu dendaren eta Marije arropa dendaren artean) duen egoitzara eta hartu hitza.

Etxez etxe Herritzartu banatzen aritu den bozka paper eta gutunazalekin erantzun diezaiokezue, kontsultarako proposatu den "Nahi al duzu Euskal Herria estatu independentea izatea?" galderari. Bestela, Etxebeste kaleko bozkalekuan bertan izango dituzue baita bozkatzeko beharrezko baliabideak. Antolatzaileek ohartarazi dutenez, argibide gehiago Etxebeste kaleko lokalean bertan eskainiko dituzte. "Bozkalekura etortzeko arazoren bat izango bazenu, jar zaitez gurekin harremanetan maiatzaren 7a bitartean, 634 445 512 telefono zenbakian".

Bozkatzeko baldintzak

-16 urte beteak izan eta Usurbilen erroldatua egotea.

-Aurkeztu beharreko dokumentazioa:

A-Espainiako Estatuak herritartzat jotzen dituen pertsonek, ondorengo identifikazio dokumenturen bat aurkeztu behar dute: Espainiako Nortasun Agiri Nazionala (NAN); EHNA+2017 errolda agiria; gidabaimena+2017ko errolda agiria; edo pasaportea.

B-Espainiako Estatuak herritartzat jotzen ez dituen pertsonek, ondorengo identifikazio dokumenturen bat aurkeztu behar dute: bizileku txartela (Europar Batasuneko kide ez diren Estatuetako herritarren kasuan); jatorrizko Estatuak jaulkitako nortasun txartela edo pasaportea; nortasun txartela edo agiria; edo gidabaimena+2017ko errolda agiria.

Norbere identifikazio dokumentuarekin batera, derrigorrez aurkeztu beharko da 2017ko errolda agiria kasuotan: identifikazio dokumentua iraungita badago edo identifikazio dokumentuan ageri den helbidea ez bada Usurbilgo udalerrikoa.

DATOZEN DEIALDIAK

Apirilak 27-28 eta maiatzak 2-6

Herri kontsultarako aurrez bozkatzeko aukera Herritzartuk Etxebeste kalean duen egoitzan. Ordutegiak:

-Apirilak 27, 18:00-20:00.

-Apirilak 28, 19:00-21:00.

-Maiatzak 2, 18:00-20:00.

-Maiatzak 3, 11:00-13:00/18:00-20:00.

-Maiatzak 4, 18:00-20:00.

-Maiatzak 5, 19:00-21:00.

-Maiatzak 6, 11:00-14:00.

Apirilak 29, larunbata

Erabaki Fest jaialdia egun osoan Kaxkoan, Herritzartu eta Zubiartean elkarteek antolatuta:

12:00 Mosaiko erraldoia, Mikel Laboa plazatik abiatuta: "M7 erabaki" esaldia osatuko da.

Eguerdian, zikiro jana frontoian. Txartelak salgai Artzabal, Irrati, Bordatxo, Aitzaga, Txiriboga eta Patri tabernetan. Prezioa: 23 euro. Langabetuek 15 euro. Haurrentzako paella 8 eurotan.

18:30 Elektrotxaranga.

Maiatzak 7, igandea

09:00-20:00 Galdeketa Usurbilen.

Galdera: "Nahi al duzu Euskal Herria estatu independentea izatea? ".

Bozkatzeko baldintzei buruzko informazioa: maiatzaren 7an bozkatzeko baldintzak

Bozka lekuak:

-Kaxkoan: Kontseju zaharra kalea etxe atarian.

-Kalezarren: Haur Eskola eta Ugarte baserri ondoko markesina parean.

-Santuenean: Ibai Ondo elkarte ondoko plazan.

-Aginagan: apaiz-etxean.

Informazio gehiago:

usurbilgureeskudago@gmail.com

Facebook: Gure Esku Dago Usurbil Twitter: @GureEskuDagoU

Antolatzailea: Herritzartu Elkartea.


O'Funk'illo taldearen 20. urtemugako birak Iruña, Bilbo eta Donostia harrapatuko ditu

Hilabete honetan argitaratuko dute arrakastaz betetako disko bikoitza, eta apirilean astinduko du Euskal Herrira talde andaluziarrak.

Funky musika lantzen duen O'Funk'illo talde andaluziarrak handitasunez ospatuko du 20. urteurrena. 20 Años a Jierro & 30 Amigos Embrutessío disko bikoitza argitaratuko dute otsailaren 9an euskarri digitaletan, eta hilaren 23an helduko da dendetara aipatu proiektua. Hortxe jaso dituzte, hain zuzen, taldearen hogeita hamar abesti onenak, beste horrenbeste kolaboraziorekin.

Disko horrekin batera iritsiko dira Sevillako taldearen emanaldiak. Gainera, hastapenetako talde originala (Andreas Lutz, Pepe Bao eta Javi Marssiano) batuko da, agertokiz agertoki kantu arrakastatsuenak taularatzeko.

Birari dagokionez, Espainiako Estatuko hainbat hiri bisitatu ostean, Euskal Herrira helduko dira apirilean. Iruñean emango dute lehendabiziko kontzertua apirilaren 20an eta egun bat geroago Bilboko Stage Live aretoa bisitatuko dute. Donostia, berriz, astebete geroago egongo dira; hilaren 28an, zehazki.


Hilaren 28an ‘Gerezi denbora’-z solastuko dute

Martxan dira berriz ere Sanz Enea liburutegiak antolatzen dituen literatur solasaldiak. Hurrengo saioa hilaren 28an izango da. Bertan Inazio Mujikaren Gerezi denbora izango da hizpide. Ohi bezala, Ane Mayozek zuzenduko du solasaldia, 18:30etik 20:00etara.

Informazio gehiago, http://www.kulturazarautz.org/kulturazarautz. webgunera.


Maite Aranalde espetxeratzearen aurkako elkarretaratzea

Herritar ugari bildu zen, atzo arratsaldean, Ibarrako sarreran, Auzitegi Nazionaleko epaileak Maite Aranalde Ijurko euskal presoaren aurka hartutako erabakia salatu eta ibartarrari elkartasuna adierazteko asmoz.

Atzoko elkarretaratzea, batzar informatibo bat izan zen, Maite Aranalderen egoera zein den azaldu, eta ibartarrek hemendik aurrera zer egin dezaketen jakin ahal izateko. "Berez, gaur eta bihar igaro behar zuen bi epaileren aurretik, baina dirudienez, egun bakarrean egin behar izan ditu bi Euroaginduen inguruko deklarazioak".

Ondoren, berriz, Aranalderen inguruko epaiketaren zain daudela adierazi zuten, eta hori urtebeteren barruan izango dela aipatu zuten. "Bizpahiru hilabeteetako kontua izan daiteke, edo gehiagorena ere bai. Zain egon beharko dugu".

Bitartean, Frantziako eta Espainiako espetxeetara egin ohi diren bisiten kasuak desberdinak direla eta, Soto del Realeko espetxera joateko bisiten nondik norakoak aurrerago azalduko dituztela jakinarazi zuten. Batzar informatiboaren ondoren, ez zen mobilizaziorik egin Ibarran bertan.


Gazte Astea aurkeztu dute

Astelehenean, Arrasateko hainbat elkarteetako partaidek Gazte Astea aurkeztu zuten Udaletxeko Osoko bilkura aretoan. Besteak beste, antolatu duten egitarau zabala aurkeztu zuten.

Astelehenean, Arrasateko Gazte Kontseiluak Gazte Astea aurkeztu zuen. Gazte Kontseiluak gazteen elkarteen arteko harremana eta elkarlana indartu gura ditu. Programa hori antolatzeko herriko hainbat elkartek esku hartu dute, eta gazte guztiei gonbidapena egin diete ekintzatan parte hartzeko.

Une honetan, honako taldeok osatzen dute Gazte Kontseilua: AGAKO (gaztetxeko batzarra), Txatxilipurdi, AED Gazteak, Giza Izpi Alai, Arraska skate taldea eta Besaide Gazteak. Dena den, talde horietako ordezkariek gonbidapena egin diete herriko beste elkarte edo gizabanakoei Gazte Kontseiluarekin bat egin dezaten. Horretarako, elkarte hauetako edozeinekin berba egin besterik ez dute egin behar.


Euskal Herriko XXII. Eskolarteko Bertsolari Txapelketaren finala larunbatean jokatuko da Agurainen

14 urte artekoetan Maddalen Lopez lesakarra eta 15-18 urte artekoan Lesakako Ioar Tainta eta Oronoz Mugairiko Amaia Elizagoien izanen dira eskualdeko ordezkariak

Aguraingo Harresi aretoan elkartuko dira bertsolaritza gogokoa duten hainbat eta hainbat gazte Eskolarteko txapelketaren finalaren aitzakian.

Goizeko 11:00etan hasiko da 14 urte artekoen finala. Finalistak: Peru Abarrategi (Aramaio); Maddalen Arrausi (Gasteiz); Txaber Altube (Abadiño); Aitor Bizkarra (Abadiño); Maialen Akizu (Urretxu); Aratz Igartzabal (Gabiria); Aitor Servier (Azkaine); Lur Renteria (Baiona); Jon Irazabal (Ainhiza-Monjolos); Itxaro Dunate (Aiherra); Johaiñe Sarraillet (Lakarri); Ibai Thornari (Zalgize); Maddalen Lopez (Lesaka); Mikel Lasarte (Barañain).

Arratsaldeko 15:30ean hasiko da 15-18 urte bitartekoen finala. Finalistak: Xabi Igoa (Aramaio); Ainhoa Comas (Amurrio); Peio Ormazabal (Arrigorriaga); Nerea Ibarzabal (Markina); Amaia Iturriotz (Urretxu); Mikel Iturriotz (Urretxu); Maiana Irigoien (Baiona); Txomin Elosegi (Hazparne); Mattin Luku (Donibane Garazi); Bixente Hirigarai (Baigorri); Ioar Tainta (Lesaka); Amaia Elizagoien (Oronoz-Mugairi).


Path 'mugadun' sare soziala izugarrizko arrakasta izaten ari da

Ez da zerbitzu berria; izan ere, dagoeneko urtebete baino gehiago du. Baina 2.0 bertsioarekin egin duen eraldaketari esker, mugikorretako aplikazio bilakatu da Path; zehazki, sare sozial. Eta, egia esan, berregituraketak izugarrizko onurak ekarri dizkio. Horren adierazle da honako zifra hau: birdiseinatu duenetik, bi milioi erabiltzaile berri lortu ditu. Izugarrizko marka; modan jarri dela ezin ukatu.

Sare sozialen ikuspegi berria dakar Pathek; izaera mugatua du. Izan ere, gehienez, 150 lagun gehi daitezke kontaktuetara. Hala, lagun minenekin harremanetan egoteko aplikazioa da. Ez du ahalbidetzen milaka eta milaka lagun gehitzea, Facebookekin gertatzen den moduan. Beraz, sare soziala baino gehiago, sare antisoziala dela diote hainbat adituk. Azken batean, Pathen helburua da lagunik gertukoenak gehitzea, nork bere intimitatea horiekin bakarrik konpartitzeko.

Hala ere, badago sarera igotako datuak konpartitzeko modua ere, Twitterren, Facebooken eta Forsquaren publikatzeko aukera dago-eta.

iOS eta Android aplikazioetarako dago eskuragarri, oraingoz.


Iowan abiatuko dira 'caucus'ak, hautagaiak parekatuta

Clinton eta Sanders ia berdinduta iritsi dira Alderdi Demokratan, Trump eta Cruz errepublikanoen artean bezalaxe.

Iowako estatuan hasiko dira AEBko hauteskunde primarioak, 'caucus'ak, eta indarrak parekatuta iritsiko dira Hillary Clinton eta Bernie Sanders hautagai demokratak, eta Donald Trump eta Ted Cruz errepublikanoak.

"Irabaztera goaz", esan zuen atzo Trumpek ehunka pertsonen aurrean Council Bluffs eskolan, Iowa eta Nebraska arteko mugan.

Trump boto-emaileen % 28ren babesarekin iritsiko da Iowako hitzordura, Ted Cruz (% 23) senatariaren aurretik, larunbatean Des Moines Register egunkariak argitaratu zuen inkestaren arabera.

Dirudun errepublikanoaren ekitaldirako ehunka pertsona egon ziren ilaran zain, besteak beste, bat egiten dutelako paperik gabeko 11 milioi etorkin kanporatzeko neurriarekin.

Baina Cruz izan da hautagai errepublikano aktiboena Iowa estatuan. Texaseko senatari ultrakontserbadorea da ebangelikoen gustukoena, eta boto-emaile talde hori oso garrantzitsua da AEBko mendebaldeko estatu horretan.

Boto-emaile errepublikanoen artean, askok pentsatzen du sistema manipulatuta dagoela AEBn aberatsenei mesede egiteko, eta hori pentsatzen dutenen % 40 Trumpen alde dago, nahiz eta izugarri aberatsa izan.

Demokratak

Demokraten artean, boto-emaileen bi herenek iritzi bera dute, eta hori izan liteke Bernie Sanders hautagaiaren gorakadaren arrazoia, 74 urteko senatariak sozialistatzat jotzen baitu bere burua, eta finantza eta hauteskunde sistema "ustela" aldatuko lukeen iraultza politikoa defendatzen duelako.

Clintonen garaipena asko estutzea lortu du Sandersek Iowan, % 45ean eta % 42an baitaude hurrenez hurren, aipatu inkestaren arabera.

Iowan galtzea kolpe gogorra izango litzateke Estatu idazkari ohiarentzat; izan ere, 2008an ere galdu zuen Barack Obamaren kontra, eta litekeena da New Hampshiren, hurrengo 'caucus'etan, galtzea, Sanderesek alde handia ateratzen baitio.


53 positibo berri atzeman dituzte Araban azken 24 orduetan

Positibo berrien gorakada txiki bat eman da 53 kasu berriekin, eta guztira 3.335 kasu positibo daude gure herrialdean: 3.294 Lurralde Historikoan eta 41 Trebiñun. Horrez gain, bost pertsona gehiago hil dira azken 24 orduetan.

Dagoeneko 323 hildako eragin ditu koronabirusak Araban osasun krisia hasi zenetik; bost pertsona gehiago hil dira azken 24 orduetan.

Une honetan 159 pertsona daude ingresatuta Arabako ospitaletan. Arabako Unibertsitate Ospitalean 128ra jaitsi da koronabirusaren ondorioz ingresatutako lagunen kopurua; horietatik, 104 daude solairuetan eta 24 ZIUn. Horrez gain, Arabako Ospitale Psikiatrikoan 31 lagun artatzen ari dira.

Bitartean, hiru alta gehiago egon dira azken orduetan -horietako bat Ospitale Psikiatrikoan-, eta beste bi pertsona atera dira ZIUtik, Osakidetzak eguneratutako azken datuen arabera.

Guztira, 268 test egin dira astelehenean Araban: horietako 214 negatiboak izan dira; hau da, egindako test guztien %79 baino gehiago. Hau da, oro har gero eta test gehiago egiten ari dira, eta, aldi berean, emaitza negatibo gehiago ematen ari dira positiboak baino.

[GRAFIKO INTERAKTIBOAK] Arabako datu guztiak eguneratuta

Koronabirusa Araban

Infogram

1.662 salaketa eta 10.151 identifikazio

Gasteizko Udaltzaingoak 1.662 salaketa jarri ditu orain arte, Covid-19aren ondorioz ezarritako konfinamendu neurriak ez betetzeagatik. Horietako 28 salaketa astelehenean egin dira.

Horrez gain, martxoaren 15etik, 10.151 identifikazio egin ditu, 12 pertsona atxilotu ditu desobedientzia larriagatik, eta 9.720 ibilgailu ikuskatu ditu bide publikoan egiten dituen kontroletan.


Urrezko Banakako Aizkolari txapelketaren bi kanporaketa jokatuko dituzte asteburuan Araban

Larunbatean Agurainen ez da eskualdeko aizkolaririk izanen eta igandean Elvillarren Asier Pellejero aresoarra ariko da

Urrezko Banakako Aizkolari txapelketako bi kanporaketa jokatuko dira asteburuan Araban. Larunbatean 19:30ean Agurainen eta igandean 12:30ean Elvillarren izanen dira bi saioak. Hamabina aizkolari lehiatuko dira, eta saio bakoitzean hurrengo kanporaketarako bina txartel bertzerik ez dira izanen.

Larunbatean ez da eskualdeko aizkolaririk izanen, baina igandean Asier Pellejero aresoarra ariko da. Berekin batera, Segoviako (Espainia) Jose Maria Benito, Juan Rodriguez eta Daniel eta Ruben España, Gipuzkoako Jokin Alkizalete, Xabier Dorronsoro, Unai Otaegi eta Aitor Urteaga, Arostegiko Kañamares IV.a eta joan den igandean Diman jokatutako lehen kanporaketatik sailkatutako Aritz Irazabal eta Julen Larrea III.a ariko dira.


Shigeru Miyamoto Mario Brosen sortzailea, Asturiasko Printzea sariduna

Nintendoko langile japoniarra The Legend of Zeldaren eta Donkey Kongen sortzaile eta Brain Trainingen eta Wii Fiten sustatzaile ere bada.

Miyamotok 59 urte ditu eta 1977. urtetik Nintendon egiten du lan. Atzo jakinarazi zituzten finalisten artean boto gehien jaso duena izan da.

Beste bi hautagai finalistak Magnum argazki-agentzia eta Edgar Morin filosofo frantziarra ziren.

Epaimahaiak aktan azpimarratu duenez, Miyamotok "bideojoko didaktiko, hezitzaile eta eraikitzaileen iraultza egin zuen".

Gainera, "mundu mailan oso ezagunak diren pertsonaien eta jokoen diseinatzailea da. Bere lanaren ezaugarrietako bat indarkeria eza da eta berrikuntzak egin ditu bideojokoen bitartez garuna lantzeko eta hori oso baliagarria da hezkuntzaren ikuspuntutik".

"Miyamoto ez da bideojoko modernoen aita soilik, bere imajinazioari esker amets birtualak sortu ditu eta adin orotako milioika pertsona harremanetan jarri, muga ideologiko, etniko eta geografikoen gainetik", epaimahaiaren arabera.


‘Ura eta Energia’ argazki lehiaketa antolatu du Euskadiko Biodibertsitate Zentroak

Uraren Mundu Mailako Egunagaz bat eginda, Euskadiko Biodibertsitate Zentroak aurtengo leloaren izen bera daraman argazki lehiaketa antolatu du asteburura begira: Ura eta Energia. Edonork parte har dezake lehiaketan, baina, betiere, Madariaga Dorretxeak programatutako jarduera edo ibilbide gidatuetako irudiak izan beharko dira, edota uraren eta energiaren arteko elkarrekintza erakusten dutenak.

Apirilaren 3ra arte jasoko dituzte argazkiak, ondorengo helbidean: Euskadiko Biodibertsitate Zentroa. San Bartolome auzoa, 35. 48050 Busturia (Bizkaia). Gutunazalean Argazki lehiaketa: Uraren Mundu Mailako Eguna adierazi beharko da. Zuri-beltzean edo kolorean aurkeztu ahalko dira argazkiak, baina egile bakoitzak edozein teknika erabilitako bost aurkeztu ahalko ditu, gehienez.

Lanak inprimatuta aurkeztu beharko dira, eta kartulina beltz batean itsatsita. Gainera, CD batean argazkien kopia bat jaso beharko da, gutxienez 2MBekoa. Hogei hitz baino gutxiagotan, argazkiaren inguruko azalpen bat ere gehitu beharko da. CDan izen-abizenak, NAN zenbakia, helbide elektronikoa, posta helbidea eta telefonoa zehaztu beharko dira.

Argazki onenenaren egileak bi pertsonarentzako asteburuko bateko egonaldia irabaziko du, eta bigarrenak Urdaibaiko paduretara irteera bat eta Euskadiko Biodibertsitate Zentrora bisita gidatu bat. Sarien nahiz oinarrien inguruko informazio gehiago www.torremadariaga.net atarian aurki daiteke.

Lehiaketa hori ez ezik, beste hainbat jarduera ere antolatu ditu Madariaga Dorretxeak astebururako; besteak beste, bisita gidatuak, tailerrak, hitzaldiak, irteerak…

Uraren Eguneko jarduerak

Martxoak 22

10:30-12:30. El Pobaleko burdinolara bisita gidatua: Makina hidraulikoa industriaren esku. Topagunea: El Pobal burdinolako aparkalekua (Muskiz). Adin guztiei zuzendua. Prezioa: 3 euro pertsonako. 12 urtetik beherakoentzako doan.

10:30-13:30. Zetazeoak 10etan. Hastapenak. Hitzaldia Enrike Franco AMBAR elkarteko presidenteordearen eskutik, eta irteerak kotxez Matxitxako lurmuturrera ugaztun horien behaketarako. 12 urtetik aurrera. Tarifa: 5 euro pertsonako.

12:00-13:00. Jolastera: Ez galdu urik! jolasa. 6 eta 12 urte bitartean. Tarifa: Doan.

17:00-18:30. Ur-suziri tailerra. Tailer familiarra, berrerabilitako plastikozko botilak erabiliz. Tailerrean parte hartzeko beharrezkoa da 1,5 edo bi litroko bi plastikozko botila ekartzea. 6 urtetik aurrera, edo pertsona nagusi batek lagunduta. Tarifa: 2 euro pertsonako.

17:00-18:30. Ozolloko marea-errota. Urak marea-errotetan duen funtzioa azaltzeko bisita gidatua. Topagunea: Arteagako Gazteluaren aparkalekuan. Adin guztiei zuzenduko jarduera. Tarifa: Doan.

Martxoak 23

10:00-12:00. Irteera Euskal Herria itsasontzian Bilboko itsasadarretik, AZTI-Tecnalia eta Bilbao Bizkaiako Ur Partzuergoarekin elkarlanean. Javier Francok gidatua (AZTI-Tecnaliako itsas-ikerketa saila). Topagunea: Bilboko udaletxe aurrean. Adin guztiei zuzenduta. Doan.

11:00-12:00. Ura aztertzen. Ur-lagin ezberdinekin esperimentazioa Eusko Jaurlaritzako Aztertu Programarekin elkarlanean. 8 urtetik aurrera. Tarifa: Doan.

12:00-14:00. Padura eta hondartza garbiketa: Lurrera doana itsasora doa. Ingurumen partehartze ekintza San Kristobaleko paduraren eta hareatzen garbiketarako (Busturia), Surfrider Foundation elkartearekin elkarlanean. Adin guztiei zuzenduta. Tarifa: Doan.

12:00-14:00. Irteera Euskal Herria itsasontzian Bilboko itsasadarretik AZTI-Tecnalia eta Bilbao Bizkaiako Ur Partzuergoarekin elkarlanean. Javier Francok gidatua (AZTI-Tecnaliako itsas-ikerketa saila). Topagunea: Bilboko udaletxe aurrean. Adin guztiei zuzenduta. Tarifa: Doan.

17:00-18:30. Ur-errota tailerra. Urak energia-iturri bezala duen garrantzia eta ur-errota bat egiteko tailerra, Mad Scienceren eskutik. 8 urtetik aurrera edo pertsona nagusi baten laguntzagaz. Tarifa: 2 euro pertsonako.


Mozambikeko kostan 50 etorkin somaliar eta etiopiar hil ziren aurreko astean

Prentsak gaur argitaratu duenez, 129 pertsona zihoazen hondoratu zen ontzian. Mozambikeko agintariek ez dute oraindik ezer esan.

Gutxienez 50 etorkin somaliar eta etiopiar hil ziren aurreko astean Mozambikeko kostan, gaur herrialde horretako prentsak jakinarazi duenez. Argitaratutakoaren arabera, legez kanpoko etorkinak ziren, eta 129 pertsona zihoazen ontzian.

Ontzia hondoratu egin zen. Kapitaina ere itota hil zen. Mozambikeko agintariek ez dute oraindik ezer esan, baina hondoratzetik bizirik irten zirenak errefuxatu kanpalekuetara eraman dituztela jakinarazi du prentsak.


[BIDEOA] Koldo Zarate eta Markel Onaindia: "Bonoak salgai jartzea bururatu zitzaigun eta erantzunagaz oso esker oneko gaude"

Ezohiko negozioa da Anttonio´s taberna. Lagun talde batek martxan jarritako proiektua da. Koldo Zarate eta Markel Onaindia dira tabernako arduraduneko batzuk. Kezkaz bizi dute komertzio txikiak momentu honetan bizi duen egoera.


Etzi bukatzen da Aitor Txiki futbito txapelketan izena emateko epea

Aitor Txiki VI. Xanistebanetako Futbito Txapelketan izena eman nahi duten taldeek igandea (hilak 14) baino lehen egin behar dute. Horretarako, Amazkar, Sorginzulo, Ganbara, Makutxo edo Miren tabernetara joan behar dute. Txapelketan 24 taldek parte har dezakete (12 jokalarikoak). Talde bakoitzak 100 euro ordaindu behar ditu (70 euro + 30 euroko fidantza).

Izena ematen duen taldeek bilera izango dute txapelketaren nondik norakoez hitz egiteko. Bilera heldu den asteartean (uztailaren 16an) izango da, Girizia elkartean.

Txapelketa Elorsoro kiroldegian jokatuko da. Finalaurrekoak uztailaren 20an eta 27an izango dira, eta finala abuztuaren 5ean eta 6an. Lau lehenek izango dute saria: irabazleek garaikurra eta Intxixu jatetxean afaria izango dute; bigarrenek, garaikurra eta Arizpe jatetxean afaria; eta hirugarrenek eta laugarrenek, garaikurra eta saski berezia Irusta, Lizar eta Oiartzun ardoaren eskutik.


Angeluren kontra jokatuko du Hernanik aurredenboraldiko bigarren partidua

Ohorezko Mailan jokatuko du Hernanik beste urtebetez, eta ari dira denboraldi berria prestatzen. Entrenamenduez gain, aurredenboraldiko partiduak ere ari dira jokatzen. Etzi, larunbatean, aurredenboraldiko bigarren partidua jokatuko du Hernanik Angeluren kontra. Landaren izango da, 18:00etan hasita.


Sakandarrak Iruñean hizkuntza-politika aldaketa aldarrikatzen

Eguraldiari aurre eginez larunbata arratsaldean makina bat sakandarrek parte hartu zuen Nafarroako euskal komunitateak deitutako manifestazioan.

Akaberan, euskararen gizarte erakundeen Kontseiluko buru Paul Bilbaok hartu zuen hitza eta adierazi zuen Nafarroan desio den aldaketa ez dela benetakoa izanen “gu guztiok kontuan hartuko gaituen hizkuntza-politika bat abiarazten ez bada”.

Bilbaok esan zuenez Nafarroan euskaraz bizitzea aldarria izatetik errealitate bihurtzeko denen artean baldintza berriak sortu behar dira. Horretarako Nafarroako euskaltzaleei elkarlanerako deia egin zien, euskararen normalizazioan urratsak emateko. Kontseiluko buruak nabarmendu zuenez, “pertsonak gara aldaketaren gakoa, eta gutako bakoitzak ekin behar dio gako izateari. Gu gara aldaketa eragingo dugunak, eta ez dugu hutsik egingo”. Euskaraz bizitzeko deia egin zuen.


Legebiltzarreko Mahaiak aho batez babestu du Julen Arzuaga

Halaber, EH Bilduko legebiltzarkideak jasan dituen mehatxuak azter ditzala eta bere segurtasuna bermatzeko neurriak hartzeko eskatu dio Legebiltzarreko segurtasun arduradunari.

Joan den asteko bilkuran Espainiako Polizia eta Guardia Zibilari lotutako erakundeak gogor kritikatu ostean, Julen Arzuaga EH Bilduko parlamentariak mehatxuak eta irainak jasan ditu.

Gaur, Legebiltzarreko Mahaiak –EAJ, EH Bildu, Elkarrekin Podemos eta PSE-EE- aho batez onartu du Arzuaga babesteko adierazpena, Europa Press agentziak jakinarazi duenez.

Proposamena EH Bilduk eraman du Mahaiaren bilerara. Laburbilduz, hiru eskaera egin du koalizio soberanistak: egunotan jasaten ari den mehatxu eta irainengatik Arzuagari babesa adieraztea; Legebiltzarrean izan ziren eta Arzuagari mehatxuak eta irainak egin zizkioten Jusapol Poliziaren sindikatuko ordezkariak identifikatzea; eta Arzuaga iraindu zuten Alderdi Popularreko legebiltzarkideak zigortzea.

Legebiltzarreko Mahaiak aho batez onartu du Arzuagari babesa adieraztea eta sare sozialen bidez irainak eta mehatxuak gaitzestea. Ildo horretan, gogora ekarri du EH Bilduko ordezkariak agerraldi hartan bere adierazpen askatasuna gauzatu zuela eta legebiltzarkide izateagatik babestuta dagoela.

Halaber, Ganberako segurtasun arduradunari Arzuagak jasan dituen mehatxuak azter ditzala eta haren segurtasuna bermatzeko beharrezkoak diren neurriak hartzeko eskatu dio.

Alabaina, beste bi eskaerak baztertu egin ditu, eta, ondorioz, Mahaiak ez du Jusapol sindikatuko ordezkariak identifikatuko eta ez ditu PPko legebiltzarkideak zigortuko.

"Iraingarria eta laidogarria izan zen", PPren ustez

Auzi horren inguruan galdetu diote asteazken honetan Carmelo Barrio Arabako PPko bozeramaile eta legebiltzarkideari. Horren ustez, Arzuagaren hitzak —"nazi, frankista eta nazkagarri'— "iraingarriak" izan ziren, eta beraz, ulertzekoa da Estatuko Segurtasun Indarrek EH Bilduko legebiltzarkidea auzitara eramatea.

Onda Vascan egin dioten elkarrizketan azaldu duenez, PPko ordezkariek ez zuten koalizio abertzaleko kidea iraindu, eta adierazpenengatik protesta baino ez zuten egin.

"Gonbidatuen artean Espainiako poliziak, guardia zibilak eta ertzainak zeuden. Legebiltzarkideak irainak bota zituen bata bestearen ostean. Presidenteak (Bakartxo Tejeria) hitz egiten utzi zion. Gu protesta egin genuen, eta horregatik utzi genuen Ganbera Arzuaga hizketan ari zela", erantsi du.

Horren ildoan, gogorarazi du "historikoki" legebiltzarkide batek ez duela "inoiz" gonbidatu baten kontrako irainak egin Legebiltzarrean. Barrioren ustez, "Arzuaga bere onetik irtenda zegoela esatea oso esaldi suabea da. Iraingarria izan zen, laidogarria".

Barriok azpimarratu du Jusapoleko kideek ez zutela Arzuaga iraindu: "Eurek ez zuten ezertxo ere egin. Arzuagak iraindu zituenean, zutunik jarri ziren eta bizkarra eman zioten, protesta gisa"..


Pintaketak egin dituzte Ondartxo bideak itxirik jarraitzea salatzeko

Pintaketak agertu dira San Pedroko farora eta puntetara doan bidea ixteko udalak jarritako hesian. Hirigintza zinegotzi eta San Pedroko alkateorde den Nahikari Otermini azalpenak eskatu dizkiote sanpedrotarrek aspaldi hasita beharko luketen obrengatik.


'Gipuzkoan lortu arte' akordioko idatzia

Euskal Herria euskal herritarren borondateak jositako errealitate politikoaren, sozialaren, kulturalaren eta linguistikoaren adierazpidea da. Zazpi herrialdek osaturiko nazioa da gurea: Araba, Bizkaia, Gipuzkoa, Lapurdi, Nafarroa Garaia, Nafarroa Behea eta Zuberoa. Aukera berriak ireki dira Euskal Herrian, eta dokumentu honen bultzatzaileok, Eusko Alkartasunak eta Ezker Abertzaleak, Gipuzkoako jendarteari aldaketa politikoa eta soziala bultzatzeko eskaintza egin nahi diogu, independentzia erreferentzia gisa hartuta. Indarrak biltzeko garaia da: herritarron unea iritsi da, guztiok dugu zeresana.

Gipuzkoan ere urrats bat emateko momentua da, aldaketa sakonak modu demokratikoen bidez eskuratzeko garaia da.

1. EGITURA JURIDIKO POLITIKO BERRIA

Euskal Herriak, munduko nazio guztiek bezala, bere buruari edozein antolaketa eredu emateko eskubidea du. Gaur egun, Euskal Herriak ez dauka erabaki politikoak demokratikoki garatu ahal izateko aitorturiko tresna politikorik. Proiektu politiko guztien arteko konfrontazio politiko askea eman ahal izatea ariketa demokratikoa da, gatazka errotik gainditzea ahalbidetzeko. Bestalde, proiektu politiko horiek biolentzia eta kanpo injerentziarik gabe, soilik bide baketsuak, politikoak eta demokratikoak erabilita, eta pertsona ororen giza eskubideak errespetatuta gauzatu ahalko dira.

Dekalogo honen sinatzaileok, independentziaren eta eredu sozial eta ekonomiko aurrerakoi baten alde egiten dugu. Helburu hori lortzeko Euskal Herriak antolaketa juridiko politikorako hainbat formulazio izan ditzake, bai barne lurraldeen errealitate ezberdinen antolaketa juridiko politikoari dagokienez, bai kanpo harremanetarako antolaketa juridiko-politiko orokorrari dagokionez. Egituraketa juridiko-politiko berri batek, gainera, ezinbestean herritarren parte-hartzea izan behar du oinarri, nazio gisa dagozkigun erabaki maila guztietan. Kultura demokratiko horrek instituzioetatik abiatu behar du, eguneroko jardueran herritarren parte-hartzea sustatuz eta eguneroko erabakietan herritarrak inplikatuz. Herrien Gipuzkoa indartu behar da, herri txikiek, ertainek eta hiriguneek osatzen dute Gipuzkoa eta inbertsio eta bitartekoak herrien garapenera ere bideratu behar dira, horretarako udalen lana indartuz. Euskal herritarrok interes orokorreko egitasmoetan esku hartzeko bitartekoa da auzolana eta, zaintzeaz gain, bultza behar dugu.

2. GATAZKAREN KONPONBIDEA

Gatazka politikoa eta indarkeria bake bidera eta aterabide demokratikora eramateko aukera du Euskal Herriak. Indarkeriarik gabeko egoera bermatzea eta normalizazio politikoaren bidea hastea Gernikako adierazpena deritzonean zehaztutako edukien arabera egin behar dela uste dugu.

3. EUSKAL HERRITIK GIPUZKOARA, GIPUZKOATIK EUSKAL HERRIRA

Euskal Herriaren nazio eraikuntzak indar sozialen, sindikalen, politikoen eta instituzionalen beharra du. Euskal Herriko beste herrialdeetan bezala, Gipuzkoan ere, norabide horretan indar eta egitasmo ugari dauzkagu. Nazio ikuspegia iparrorratz hartuta, gure herrialdean bertan herri gisa aritzea aurrera egiteko gakoetako bat da. Lurraldeen arteko lehiak gaindituz, bikoiztasun zentzugabeak alboratuz, ezberdintasun bidegabeak ekidinez, indarrak eta esfortzuak nazio proiektu batean jarri behar ditugu. Gure herrialdeak, Gipuzkoak, Euskal Herriko beste lau herrialderekin egiten du muga: ekialdean, Lapurdi; hegoaldean, Nafarroa; hegomendebaldean, Araba; eta mendebaldean, Bizkaia. Gure ustez, nazio politiken ikuspegitik, estrategikoa da lurralde artikulazioa bultzatzeko politikak martxan jartzea; garraio eta azpiegitura politika nazionaletatik abiatuta, politika sozialak, ekonomikoak eta politikoak garatzeraino. Nazio ikuspegi hori Gipuzkoatik ere bultzatu behar da.

4. JUSTIZIA SOZIALA

Azken hamarkadetan mundu mailan indarrean dauden politika atzerakoiek eta neoliberalek ziklo ekonomiko bat agortzea eragin dute. Euskal Herriak, independentzia politikoaz gain, ekonomikoa eskuratu behar du eta, horretarako, gure natur baliabideen eta baliabide ekonomikoen kudeaketarako gaitasuna izan behar dugu. Politika sozialak eta ekonomikoak, arlokako estrategiak, zerga-politika, azpiegitura planak eta lurraldearen eta ekologiaren arteko oreka gure beharren eta interesen arabera kudeatu behar ditugu. Lan harremanetarako eredu propioa behar dugu, eta horrekin batera eredu ekonomiko eta sozial propioa. Lanaren eta aberastasunaren banaketa oinarri izango duen bestelako eredu ekonomiko eta sozial bat aldarrikatzen dugu, eredu bidezkoagoa eta demokratikoagoa. Sektore publikoaren eta zerbitzu publikoen pribatizazioa galarazi behar ditugu. Kutxaren funtzio soziala indartu egin behar da, Gipuzkoako herritarren zerbitzura jarriz. Iruzurra gainditu egin behar da, eta horretarako ezinbestekoa da politika eraginkorrak eta aktiboak finkatzea. Hirugarren adinekoen benetako beharrei erantzuteko sail bat eratzea beharrezkoa da, eta horretarako dagokion inbertsio publikoa egin. Gazteriarentzat politika sendoa behar da; lan zein etxebizitza duina eskuratzea ahalbidetuko duen politika. Eremu guztietan politika feminista eraginkorra behar dugu, emakumeak herritar aktibo gisa eskubide guztien jabe izateko eta bizitzako arlo guztietan aukera berdintasunean aritzeko

5. GARAPEN IRAUNKORRA

Gipuzkoan lurra eta natur baliabideak soberan ez dauzkagun aberastasuna dira eta beraz lurraldearen antolaketak eta antolaketa eredu honen iraunkortasunak berebiziko garrantzia hartzen dute. Gipuzkoarron bizi kalitatea eta osasuna iraunkortasun politika hauen baitan kokatzen dugu. Euskal Herriaren zein Gipuzkoaren etorkizuna errotik aldatzen duten proiektu erraldoien definizio eta zehaztapenak, gizarte eragile eta herritarren parte hartze zabala eskatzen du hauen inguruko erabakiak hartzeko orduan. Garraio politika iraunkorra behar du gure herrialdeak. Errepide zein tren sarea gipuzkoarrok ditugun interes eta beharren baitan kokatuz, bai herrialdearen barne artikulazio eta komunikazio beharrei lotua baita ere nazio mailakoei dagokienean. Gipuzkoan josi behar den errepide sareak eskualde eta herrialde mailako komunikazioan ezarri behar du bere lehentasuna. Tren soziala bultzatzea era berean lehentasunezkoa da herrialde mailako komunikazioa bultzatzeko Bestalde, azken urteetan Gipuzkoan metatu den hondakinen kudeaketaren gaineko esperientzietatik abiatuz, herrialde honetan hondakinen kudeaketarako eredu egokia herritar guztion arteko eztabaidaren bidez erabaki behar da. Azkenik, Pasaiako kanpo kaiaren zein Hondarribiko aireportuko pista luzatzeko egitasmoek ez diote Euskal Herriaren zein Gipuzkoaren beharrei erantzuten, beste interes batzuk dituzte oinarrian, beraz hauen aurka gaude. Guzti honegatik, Euskal Herri zein Gipuzkoa mailako azpiegitura eta garraio politikari dagokion eztabaida estrategiko sakona ematea beharrezkoa dela deritzogu.

6. JENDARTE PAREKIDEA

Jendarte askea eraikitze bidean, arlo guztietako menpekotasun egoeren kontra, aukera berdintasunaren alde, eta emakumeen aurkako edozein motako indarkeria desagertzeko neurri politikoen alde borrokatuko gara. Gizonen eta emakumeen arteko aukera berdintasuna bermatzeko politika eraginkorrak bultzatzeko konpromisoa hartzen dugu. Esfortzu berezia egingo dugu emakume gazteen jabetze prozesua bultzatzeko eta haien parte-hartze sozio-politikoa indartzeko, gaur egungo botere harremanak gainditzeko bide bakarra baita.

7. EUSKARA ETA KULTURA

Euskara Euskal Herriko nazio hizkuntza denez, euskaraz ariko den Gipuzkoa euskaldunaren aldeko apustua egiten dugu, eguneroko jardunean euskara erabiltzeko eskubidea bermatua izango dute gipuzkoarrek; finean, hainbat kulturako euskal herritar eleanitzak, Euskal Herri euskaldunean. Egunerokoan, herrialdeko leku eta arlo guztietan, herritarrek euskaraz normaltasunez bizitzeko aukera izatea nahi dugu. Gure herrialdea aberatsa da euskal kulturaren ekoizpenari dagokionean, euskal kulturgintzaren industriak eta euskalgintza munduko eragile sozialek proiektu asko Gipuzkoan garatzen baitituzte. Horiek bultzatzea eta berriak sustatzea ezinbesteko lana da. Emakumeen eta gazteen kultur ekoizpenari dagokion lekua aitortu nahi diogu, kulturari historian egindako ekarpena berreskuratzeaz eta aitortzeaz gain, gaur egungo kultur ekoizpenari bultzada berezia emanez.

8. MIGRAZIOA ETA ANIZTASUNA

Euskal Herrian migrazio fluxuak, joan-etorriak, etengabeak izan dira historian zehar. Gaur egun ere hala da; euskal herritarrak atzerriko lurretara joan izan gara eta beste lurralde batzuetatik etorri dira hona.

Gure iparra Euskal Herrian bizi garen guztion eskubide berdintasuna eta justizia soziala da. Euskal Herriak migrazio eta aniztasun politikak garatzeko tresna juridiko-politikoak behar ditu eta, horiek eskatzeaz eta aldarrikatzeaz gain, ildo horretan lan lerro zehatzak jarri behar ditugu abian. Horretarako ezinbestekotzat dugu Gipuzkoako egoera sakon aztertzea. Gazteriak problematika sozial berezitua du esparru horretan, eta gazte etorkinen egoerari aurre egiteko plan berezitua behar da. Beste hainbeste gertatzen da emakume etorkinen kasuan.

9. HEZKUNTZA

Hezkuntzak zerbitzu publikoa eman behar dio gizarteari, belaunaldi berrien hezkuntza eskubide guztiak bermatuz. Azken hamarkadetan lan handia egin da eskola munduan, adar eta eremu ezberdinetan. Gipuzkoan emaitzak onak dira, eta herritarrek euskarazko ereduaren eta euskal curriculumaren aldeko konpromiso nabarmena erakutsi dute. Norabide horretan, indar, baliabide eta lan tresna gehiago jarri behar ditugu hurrengo urteotan, hezkuntza herritarra, euskalduna eta kalitatezkoa bermatzeko. Era berean, euskal unibertsitatearen proiektuak isla izan behar du Gipuzkoan.

10. GAZTERIA

Gazteria gure herriaren etorkizuna da. Egungo errealitate sozialak eta instituzionalak sektore sozial horren iritzia baztertzen du, baina guk gazteek iritzia emateko eta erabakiak modu askean hartzeko eskubidea dutela defendatzen dugu. Bizitza sozialaren eta instituzionalaren arlo guztietan parte hartzeko eskubidea dute, iritzia emateko eta erabakietan parte hartzeko eskubidea. Eremu guztietatik gazteen indarra, konpromiso eraldatzailea, ekimen sortzaile eta eraikitzailea sustatzeko gaitasuna eta antolakuntza maila jendartearen etengabeko eraldaketarako aktiboa da.

Gipuzkoako Ezker Abertzalea

Gipuzkoako Eusko Alkartasuna

2010eko azaroaren 24, Donostian


Zabalik dago Mutrikuko magia tailerrean izena emateko epea

Tailerra hilaren 25ean izango da, 18:00etan, Zabiel kultur etxeko erakusketa gelan. Posta elektroniko bat idatzita izena eman behar da; hilaren 22a da azkenengo egunaMutrikuko Udalak antolatuta, magia tailerra egongo da urtarrilaren 25ean, 18:00etan, Zabiel kutur etxeko erakusketa gelan. Horretan parte hartu nahi dutenek, baina, aldez aurretik izena eman behar dute. Jakitera eman dutenez, hilaren 22a da izena emateko azken eguna.Tailerra Hodei magoak eskainiko du, eta 5 urtetik 12 urtera artekoei zuzenduta egongo da. «Tailerrean parte hartzen dutenek magia trikimailuak ikasteko aukera edukiko dute».Izena emateko interesatuek kultura@mutriku.net helbidera idatzi beharko dute; tailerrean parte hartuko duen umearen izen-abizenak bidali beharko dira posta elektronikoz.Hasiera batean saio bakarra egongo bada ere, jende kopuruaren arabera bi saio ere egin ahalko liratekeela esan du Mutrikuko kultur teknikariak.Tailerra urtero Mutrikun egiten duten magia jardunaldien baitako ekintza bat da. «Hilaren 27an magia ikuskizuna ere egongo da».


Tolosan, kultura ari du jada

X. Kulturzale txartela bi zatitan eskuratzeko aukera izango da, estreinakoz; hilaren 20an ekingo diote egitarauari

Udazkena esatea sormena esatea da Tolosan. Sormen ekoizlea, sormen gastronomikoa, sormen festa zalea eta, nola ez, kultur sormena. Tolosako Udalak aurkeztu du, jada, datorren abendura bitarte herrian gozatu ahal izango den kultur egitaraua, eta kulturzale txartela ere eskuragarri da, kultur etxean.

Nuria Carbonell kultura zinegotziak plazaratu du hitzorduen zerrenda, eta azpimarratu du udala «bidelagun» dela, herriko eragile eta taldeek sortzen duten kultur eskaintza osatzerakoan. Horrela, datorren astean plazaratuko dute Tolosan zer?, udalaren agenda bestelako jarduerekin osatzeko. Hilaren 20an hasiko da udazkeneko programazioa, etea hainbat diziplinari tartea egiten saiatu da kultura saila: balleta, opera, antzerkia, musika, haur ikuskizuna, bakarrizketak nahiz dantza hartuko dituzte, Leidor eta Topic-eko oholtzek.

Hori guztia X. Kulturzale txartelaren abantailekin ere gozatu ahal izango da, gainera. Sei ikuskizun txertatu dituzte txartelean eta, 91 euroko eskaintza 40 euroan gozatzeko aukera izango da. Aipatzekoa da, gainera, estreinakoz, Kulturzale bi zatitan erosi ahal izango dela: iraila eta urria hartzen dituena, batetik, eta azaroa eta abendua, bestetik. Kultur etxean eros daitezke jada.

UDAZKENEKO KULTUR EGITARAUA TOLOSAN

Irailaren 20a, asteazkena. La flauta mágica zuzeneko proiekzioa Royal Opera Housetik, Leidorren. *

Irailaren 22a, ostirala. Iragana: Lahar eta Larrosa Segurako antzerki taldearen eskutik, Leidorren. *

Irailaren 29a, ostirala. Ara Malikianen Biolinaren bira sinestezina, Leidorren. *

Urriaren 3a, asteartea. La Boheme Royal Opera Housetik zuzeneko proiekzioa, Leidorren. *

Urriaren 6a, ostirala. Artxipielagoa ikuskizun musikala, Leidorren. *

Urriaren 20a, ostirala. Andre Maria Kaperaren eskutik, Eduardo Mokoroaren 150 urteurren kontzertu sinfonikoa, Leidorren.

Urriaren 27a, ostirala. Haatik dantza konpainiaren emanaldia, Leidorren. *

Urriaren 28a, larunbata. Txirri, Mirri eta Txiribiton pailazoak, Leidorren.

Azaroaren 3a, ostirala. Ni ala zu Joseba Usabiagaren bakarrizketa saioa, Topic zentroko aretoan.

Azaroaren 10a, ostirala. Logela multimedia eta Circle of trust dantza emanaldia, Nagareren eskutik.

Azaroaren 17a, ostirala. Quien tuvo retuvo Faemino y Cansadoren saioa, Leidorren.

Azaroaren 18a, larunbata. Zikloiaren Birakabareta umorezko ikuskizuna, Topic zentroko aretoan.

Azaroaren 24a, ostirala. Oleanna antzezlana, Leidorren, Fernando Guillén Cuervoren eta Natalia Sanchezen eskutik.

Abenduaren 5a, asteartea. Cascanueces zuzeneko ballet proiekzioa Royal Opera Housetik, Leidorren.

Abenduaren 15a, ostirala. Azken itzulia antzezlana Leidor aretoan.

Abenduaren 27a, asteazkena. Ene Kantak haurrentzako ikuskizuna, Leidor aretoan.

(* Kulturzale txarteleko eskaintza)


Larunblai: haurrek euskara praktikatzeko jarduera berria

Zazpi eta hamaika urte arteko umeentzako egitasmoa da. Bi talde eginen dituzte: bat, Artikan, eta bestea Berriobeitin.

Programa berri hau D ereduan ikasten duten 7-11 urte (L.H.2-6) bitarteko haurrei zuzenduta dago. Larunblairen helburua hau dugu: eskolatik kanpo haurren arteko harremanak euskaraz izatea, aisialdiko ekintza dibertigarrien bidez. Hori izanen da, hain zuzen ere, horretan trebaturiko monitoreen lana: beraien artean euskaraz egiteko ohituretan eragitea.

Jarduera larunbatetan izanen da (16:30-18:30 ordutegian) eta bi talde antolatuko dira: bat Artika eta beste bat Berriobeiti. Txandaka eginen dira: larunbat batean Artikan eta hurrengoan Berriobeitin). Haurrek aukera izanen dute horietako batean parte hartzeko edo, nahi duena, bietan.

Urte osoko kuota 30€ dira talde batean izena emanez gero eta 60€ bi taldetan izena emanez gero.

Izena emateko: irailaren 25etik 29ra, Euskara Zerbitzuan, fitxa hau Udaletxean aurkezturik; telefonoz (634 515 384) edo emailez (euskara@berriobeiti.eus).


Ibarrako tiralariek hiru domina lortu dituzte Txinan

Egunotan goma gaineko sokatirako Munduko Txapelketa ari da jokatzen Txinako Xuzhoun, eta Ibarrako tiralariak bertan dira. Brontzezko hiru domina lortu dituzte gaur.

Emakumezkoek lortu dute eguneko lehen domina. 540 kiloko mailan izan da, eta hori gutxi balitz, podiuma euskal taldeek osatu dute bere osotasunean. Laukizko Gatedi izan da onena, finalean Gasteizko Badaiotz garaituta. Ibartarrek hirugarren egin dute, etxeko taldeari irabazi ostean.

Gizonezkoen artean, Irlanda izan da txapeldun; Eskozia bigarren izan da, eta Ibarrak hirugarren postua lortu du, 600 kilokoan. Hirugarren domina maila mistoan lortu dute ibartarrek.

Pozarren zen Eugenio Lopetegi, Sokatira taldeko lehendakaria: "Emaitza hauek erakusten dute Euskal Herrian maila altua dagoela. Horrelako txapelketetan domina lortzea oso zaila da, eta egin dutena meritu handikoa da", azaldu dio TOLOSALDEKO ATARIAri.

Bihartik aurrera, nazioartekoa

Kluben arteko lehia alde batera utzita, asteburuan, nazioarteko txapelketari emango zaio hasiera. Ibarrako tiralariek Euskal Herriaren izenean lehiatuko dute, 3 probatan.

680 kilokoan, Euskal Herriko txapelketa irabazi zuen Ibarrak, eta Txinan jokatzeko txartela eskuratu zuen. 640 eta 600 kilokoan, berriz, txapeldunorde izan ziren moreak, baina txapeldunek uko egin zioten lehiatzeari eta ibartarrek hartuko dute euren lekua.


Whatsappak erabilgarri izateari utziko dio mugikor batzuetan

2020ko otsailetik aurrera Whatsapp aplikazioak funtzionatzeari utziko dio mugikor batzuetan; hain zuzen, iOS 8 eta Android 2.3.7 edo hori baino zaharragoak diren sistema eragileak dituztenetan.

Hala, iPhone mugikorrei dagokienean iOS 8 edo hori baino zaharragoak diren sistemei eragingo die aldaketak. Sistema eragilea eguneratu ezin duten kasuetan, iPhone 1, 2, 3, 4, 5 edo 6 mugikorra dutenek ezingo dute Whatsappa erabiltzen jarraitu.

iPhone ez diren gainontzeko mugikorretan, bestalde, Android Gingerbread 2.3.7 sistema edo hori baino zaharragoak dituzten mugikorrei eragingo die neurri berriak. Bestalde, Windows Phone sistema eragilea daukaten mugikor guztietan 2019ko abenduaren 31a izango da Whatsappak funtzionatzeari utziko dion data.

Gainontzeko mugikorretan, Whatsapp aplikazioak orain arte moduan lan egiten jarraituko du. Whatsappek bere webgunean azaltzen duenez, aplikazioa sistema hauekin da bateragarria:

Android 4.0.3 sistema eragilea edo horren ondorengoak.

iPhone iOS 9 edo horren ondorengoak.

KaiOS 2.5.1 edo horren ondorengo sistema eragilea duten mugikor batzuk, baita JioPhone eta JioPhone 2.

Bestelako aukerak

Whatsapp aplikazioa erabili ezingo dutenek beste aukera batzuk erabili beharko dituzte, hala nola, Telegram, Facebook messenger, Instagrameko mezu pribatuak edota ohiko sms-ak.


Juan Kruz Unzurrunzaga kulturgilea hil da

69 urte zeuzkan, eta gaixotasun luze baten ondorioz zendu da. 2001ean Ekain galeria ireki zuen Donostian.

Juan Kruz Unzurrunzaga (Zarautz, Gipuzkoa; 1940) kulturgilea hil da gaur, 69 urte zituela, gaixotasun luze baten ondorioz. Azken hamarkadetako euskal artistarik handienak ezagutu ditu.

Frankismo garaian euskal literaturari arnasa eman zion Zarauzko Itxaropena argitaletxeko nagusiaren semea zen, eta Lekarozen (Nafarroa) ikasi zuen umetan. Zuzenbide ikasketak egin zituen.

1975eko irailean Madrilen atxilotu egin zuten, ETA politiko-militarreko komando bateko kide zela. 1975eko abenduko amnistiari esker Carabanchel (Espainia) kartzelatik irten eta presoen abokatu egin zen. Amnistiaren Aldeko Batzordeetako lehen zuzendaritzako taldeko kide izan zen, eta 1979an Infiltración liburua idatzia zuen, urte berean Madrilen hil zen etakide baten omenez -Montxo Martinez Antiaren omenez-.

Bi urteko bidaia egin zuen ondoren, Venezuela, Kolonbia, Ekuador, Peru, Bolivia, Argentina, Uruguai, Brasil, Txile, Puerto Rico eta New Yorkera. Salvador Allenderen Txilen, besteak beste, helduen alfabetatze programa batean aritu zen lanean, 1973an.

70eko hamarkadaren amaieran, Albaina enpresa sortu zuen, kultura sustatzeko. Segidan, Orquesta Mondragon taldearen managerra izan zen. Lehen arte galeria Eduardo Txillidaren lanekin zabaldu zuen, duela ia mende laurden, Donostian. Altxerri izena eman zion. 1998an Arte Lanak galeria zabaldu zuen, Laura Esteverekin. 2001ean Ekain galeria ireki zuen, eta han segitu zuen lanean, minbiziak horretan utzi dion arte. Donostiako Zinemaldiko laguntzaile izan zen.

Unzurrunzagaren senideek jakinarazi dute ez dutela haren aldeko hiletarik egingo, ez zuelako nahi.


Bertan behera gelditu da Irrintzi eta Fiachras taldeen kontzertua Txorimalon

Antolatzaileekin zerikusirik ez duten arrazoiengatik, bertan behera gelditu da, gaur arratsaldean, Aiaraldeko Irrintzi eta Bergara, Lazkao zein Legazpi artean sortutako Fiachras taldeek eman behar zuten kontzertua. 20:00etatik aurrera egongo ziren Getxoko Txorimalo gaztetxean. Bestalde, Gazte Asanblada Sopeloztarrak (GAS) jakinarazi duenez, salgai jarri dituzte jada hilaren 11n egingo duten bertso bazkarirako txartelak. Sekeko gaztetxean bertan zein Plaza Beltza herri kultur-gunean egongo dira salgai, 6 eurotan. Gaueko 9etan hasiko den afariaren ostean, Imanol Uria eta Peio Arondo gazteak arituko dira bertsotan. Argazkian, Fiachras Bergarako gaztetxean / © Fiachras.


EAJk hainbat batzokiren aurkako "eraso koldarrak" salatu ditu

Egunotan zenbait ezezagunek margoa jaurti eta pintaketak egin dituzte hainbat batzokitan, tartean Algortakoan. Euzko Alderdi Jeltzaleak (EAJ) gaitzetsi ditu horrelako ekintzak, eta lotu ditu Espainiako Gobernuagaz lortu duen aurrekontuaren inguruko akordioagaz. Ezker abertzaleari gertaera horien aurrean "bere jarrera azal dezala" eskatu dio alderdiak, atzo zabaldutako ohar batean.

Algortan, eguaztenetik eguenera bitarteko gauean jaurti zuten margo horia eta gorria batzokiko fatxadaren aurka. Beste egoitza batzuetan PP alderdiaren logotipoa marraztu, eta "PNV, herriaren etsai!" edo "Dime con quién andas y te diré q..." bezalako testuak idatzi dituzte sprayagaz, batzokietako leihoetan eta hormetan.

EAJren oharra:

Bart gauean hainbat batzokiren kontra eta "euskal gehiengoaren iritziaren aurka" egin diren "eraso koldarrak" gaitzetsi ditu EAJk.

Talde jeltzaleak Ezker Abertzaleari eskatu dio eraso horien aurrean bere jarrera azal dezala.

EAJ-PNVk irmotasun osoz gaitzetsi ditu pertsona ezezagunek bart gauean Euskadiko hainbat herritako batzokiren kontra eta euskal gizartearen gehiengo zabal baten aurka egin dituzten eraso antidemokratiko,anonimo eta koldarrak. Jeltzaleen hainbat egoitza margo gorri eta horiz eginiko pintadekin agertu dira gaur goizean, PP alderdiaren logotipoarekin eta EAJ-PNVk atzo Espainiako Gobernuarekin izenpetu zuen akordio bikainari buruzko esaldiekin. Hitzarmena, zalantzarik gabe, gogobetez hartu da Euskadiko gizartearen gehiengo zabal baten aldetik. Hainbat batzokitan “Dime con quién andas y te dirá quién eres” esaldiarekin egin diren pintaden aurrean EAJk zera erantzun nahi du: "Zure izena jartzen ez duzunez, badakit nor zaren".

EAJ-PNVk eraso koldar hauek egin direla aprobetxatu nahi du Ezker Abertzaleari, talde jeltzaleak Espainiako Gobernuarekin hitzartu duen akordioarekin horren kritiko agertu denari, eraso hauen aurrean bere irizpidea azal dezan, erasoak ahoz defendatzen duen demokraziaren kontrakoak direlako. Era berean, Ezker Abertzaleko buru eta bozeramaileei eskatu nahi die une batez esloganak, kritika zinikoa eta iraina albo batean utz ditzatela euskal hiritargoari azaltzeko Euskadirentzat horren onuragarria izango den akordioak Euskadiko biztanleriari zertan kalte egiten dion. Aitor Estebanek gaur goizean Diputatuen Kongresuan azaldu duen bezala "EAJk lortu duen akordioa euskal herritarrontzat txarra dela esatea, egia ez esatea da. Akordio bikaina da Euskadirentzat, ez dio inori kalte egiten eta denoi interesatzen zaizkigun printzipioen alde egiten du".

Euzko Alderdi Jeltzalea, 2015eko maiatzaren 4an


Mahats ona eta asko jaso dute Debagoieneko txakolin egileek

Joan diren bi aste bukaeretan jaso dute mahatsa Debagoieneko eta inguruko txakolin ekoizleek. Pozik daude emaitzarekin: mahats "ona, sanoa", eta "heldutasun puntu onekoa" dela esaten dute. Horrez gain, edo horrekin batera, mahats asko jaso dute. Iazko uzta oso txarra izan zuten, txingorrak hondatu zuen-eta mahatsa; horren ordain antzekoa da aurtengo emaitza ona.

Debagoienean, hiru ekoizlek egiten dute txakolina gero komerzializatzeko: Arrasateko Kataide eta Otxia, eta Oñatiko Upain. Horrez gain, maila apalago baten, etxerako egiten duten hainbat baserritar badaude ibarrean.

Aurtengo berritasuna da lehenengo aldiz Getariako Txakolina jatorri-izendapenarekin salduko dutela ardoa Debagoieneko ekoizleek. Merkaturatzen denean, etiketan norberaren izena eta Gipuzkoako Txakolina izena agertuko da. Euren esanetan, izendapen hori lagungarria da eta pozik daude izendapena lortu izanaz; borroka luze baten ondoren, 2007an lortu zuten Debagoieneko ekoizleek Gipuzkoako Txakolina izenpean onar zitzaten.

Gai horren gaineko erreportaje zabala aurkituko duzue Goienkarian.


Atzo baino gutxiago espero den arren gaur ere jendetza bilduko da Durangon

Egunaren lehen orduko eta eguerdiko bi tarte txikitan salbu, betekada izan zuen atzo Landako guneak. Durangoko Azokak bigarren eguna zuen atzokoa, eta Hego Euskal Herrian jaieguna izanik, jende ugari bertaratu zen. Gaur ere lagun asko hurbiltzea espero da, baina, nolanahi ere, atzo baino gutxiago izango direnaren susmoa dago.

Atzo ikusmira gehien sortu zuten bi liburuak Arnaldo Otegiren 'Bihar, Euskal Herria' eta Joan Maiaren 'Riomundo' izan ziren. Goizean 'Gara'-ko estanak izan zuen arrakastarik handiena —hark argitaratu du Otegiren liburua—. Han zen Otegi bera, eta jende andana gerturatu zitzaion sinadura eske.

Arratsaldean, berriz, Txalapartako estanak izan zuen arrakasta gehien. Han zegoen Joan Maia, bere lehen eleberri 'Riomundo'-rekin. Durangon zituzten aleak gastatzeraino saldu zen 'Riomundo'. Txalapartakoek Tafallako (Nafarroa) biltokira joan behar izan zuten ale gehiagoren bila.


Ez dago dirurik

Batzuetan erraz hitz egiten da aurrekontuez. Batzuen eta besteen joko politikoan sarturik, zenbakiez besterik ez da hitz egiten. Defizita, azpiegiturak, errepideak, soldatak... Bada besterik, ordea. Eusko Jaurlaritzak larrialdiko gizarte laguntzarako ematen duen diru kopurua ez da handitu aurten. Bistan da krisia areagotu eta luzatzen den heinean are eta diru gehiago behar dela horrek eragiten duen oinazea arintzeko. Diru saila, baina, iazko bera da aurten, eta zenbait udaletan amaitu da Jaurlaritzak urte osorako emandako dirua.

Esanguratsua da Donostiako Udalaren datua: garai honetan iaz baino %21 eskari gehiago jaso dituzte. Zenbakietatik haratago joanda: ia 400 pertsona gehiagok eskatu dute laguntza urteko lehen zazpi hilabeteetan. Baina ez dago dirurik. Jaurlaritzak dekretuz ematen duen diru hori udalek kudeatzen dute, eta Eudelek Jaurlaritzari eskatu zion kopurua handitzeko, ez zezaten eurek jasan behar finantza galera: eman eman behar badute, jaso ere jaso behar dute, halabeharrez. Juan Mari Aburto Gizarte Politikako sailburuak Eudeli hedabideen bitartez eman zion erantzunean, ordea, esan zuen ulertzen duela udalen beharra baina baliabiderik, dirurik, ez dagoela.

Beste behin krisiak bere alde latzenetako bat erakusten du, herritarren kontura. Murrizketen bidea zabala da, zergak igotakoaren gainean igotzen dira, eta soldatak %10 jaistea ere proposatu dute. Ez da azkarra izan behar horrek zer ondorio dakarren asmatzeko. Ezta larrialdiko diru laguntza eskariak gehitzen badira, diru saila bera mantenduz, emaitza zein den ondorioztatzeko ere.


ETAren armagabetze ekitaldira joateko autobusak aterako dira Azkoititik eta Azpeititik

Etzi, hilaren 8an, bakearen artisauak deituta, ETAren armagabetzearen harira ekitaldia egingo dute Baionan, eta hara joateko autobusak antolatu dituzte Azkoititik eta Azpeititik.

Azkoititik 10:45ean aterako da aubusa, liburutegi ondotik, eta Azpeitian, berriz, 11:00etan abiatuko da, anbulatorio paretik. Izen-ematea zabalik dago, eta Azkoitiko Zakela tabernan eta Azpeitiko Orkatzen egin daiteke.


Akusazioen "faltsukeriak frogatu dira"

Auzitegi Gorenean deklaratu du Iñaki Goioaga abokatu eta senatariak. "ETAren kartzeletako fronteko" kide izatea leporatzen dio epaileak.


Aimar Olaizola, nagusi banakako finalaren errebantxan

Aimar Olaizola izan zen garaile Gasteizko jaietako pilota feriako irekiera suposatu zuen aurtengo buruz-burukoaren errebantxan. Irujo eta bere arteko lehiak pilotaren klasiko bihurtu dira jada azken urteotan, eta hereneguneko partidan ikusitakoak horren zergatia erakutsi zuen beste behin. Ikusleen kopurua partiduaren mailari erreparatuz gero espero zitekeena baino dexentez apalagoa izan bazen ere, pilotalekura bertaratutakoak pozik geratuko ziren bi nafarrek emandako ikuskizun politarekin.

Ohikoa den legez, txapeldunak koadro erdiko abantaila eskaini zion arerioari sakean, ta hortaz Irujok bere berezko dohainari etekin handiagoa ateratzeko aukera izango zuen. Hala ere antzekotsu ekin zioten biek errebentxari, hasieran sakeari botez erantzuteko erabakia hartuta. Tantu azkar xamarrak izan ziren, harik eta Aimarrek Irujoren hasierako 3-6ko abantaila sotamanoz egindako dejada dotore batekin eten zuen arte. Hortik 9-6kora egin zuen zuzenean goizuetarrak.

Irujok bere aldeko 10-11ko markagailua sakez ezarri zuenean entzun ziren artekariak aurrenekoz dirua urdin kantatzen. Ordurako partida gogortzen hasia zen, biek ala biek beste behin airezko defentsa bikaina erakusten zutelarik. Bien arteko parekotasuna nabaria zen, iberoarrak finalean baino maila hobea erakusten ziharduelako, eta Olaizola II.ak orduko hartan izan ez zuen kaleren bat edo beste eduki zuelako.

Unerik ederrenak ordea iristeke zeuden. Irujok 12-15 aurreratzea lortu zuen, eta pixkanaka hain ohikoa duen joko-haizerauntsia ezartzeko moduan izango zela zirudien, bere ezker-eskuin astintze indartsuekin eta erremate polit bakarren batekin. Usteak ustel suertatu ziren ordea, Aimarrek egoerari buelta eman eta azpitxapeldunak hortik aurrera ez baitzuen tantu gehiagorik egin. Asegarceko pilotariak erremateetan jada ez zuen barkatzen, bere ezker gantxoa (botez zein airez) zeinen maixuki erabiltzen dakien erakutsi zuen, eta horrez gain txanparen amaierara arerioa baino osoago heldu zen. 18-15ekoa tanto gogor baten ostean etorri zen, non Irujok nekearen ondorio zirudien pilota galdu zuen. Bere sententzia ordea hurrengo tantuan etorriko zen: Aimarrek ezinezkoak ziruditen bi pilota airez onera jartzea lortu zuen, eta ondoren Irujok esku-eskurako bi hormakoa huts egin zuen. Ondorengo hirurak txapeldunaren erremateak izan ziren, amaierako markagailua 22-15ean utziz.

Maila goreneko esku pilota beraz Ogeta pilotalekuan gozatzeko aukera izan genuena. Jaiak hasi berritan zirela giroa ez zen beste batzutan bezain bero egon; pilota jaialdiak gauerako programaziora bueltatzen direnean kontua aldatu egingo da seguru asko. Datozen egunotan horren berri emango dugu, Andra Mari Zuriaren binakako txapelketa ospatzearekin batera.

Testua: Hibai Martinez

Irudiak: Diego Apellaniz


Athletic: Yestek ez du jarraituko

Jokalariaren eskaera ekonomikoa gehiegizkoa dela iruditzen zaio Zuzendaritza Batzordeari. Yestek berak Athletic utziko duela iragarri du.

Gehiengoz hartu zuen erabakia zuzendaritzak. Baina harrigarriena da, taldeak ez diola ez Yesteri, ez Jokin Barcena bere ordezkariari erabakiaren berri eman oraindik. Athleticen jarraituko ez duela prentsaren bidez jakiteak sutan jarri du jokalaria. Eta ez da hori gertatzen zaion lehenengo aldia. Hori dela eta, gaur komunikatu bat kaleratuko du.

Yestek 19 urte egin ditu Athleticen. Horietatik 12 lehen taldean. Guztira 353 partida jokatu eta 59 gol sartu ditu.

Baina, Athleticeko zuzendaritzak atzo egindako bileran, Yesteren auzia baino gehiago eztabaidatu zen. Basaurikoari buruzko erabakia berehala batean hartu zuten. Diskusiorik garratzenak Fernando Garcia Macua presidentearen jarrerari buruz izan ziren. Erabakiak bere kabuz eta besteen iritzia kontutan hartu gabe hartzea leporatzen diote zuzendaritzako batzuek. Eta zuzendaritza uztea ere buruan dute.


Liberalak

Liberalak direla esaten dute. Merkatuari utzi behar zaiola bere burua arautzen eta garatzen, indartsuenaren legea ezartzen. Ahoa bete liberalismo mintzo dira mundu globalizatuan kapitalak mugarik ez duela behar errepikatzen. «Erakundeen erantzukizun soziala» eta «gizarte ongizatea» entzun orduko, «interbentzionismoa» aipatzen dute, anatema balitz bezala. Merkatuaren legeekin sorturiko zorrak diru publikoaz ordaintzea ez da anatema, jakina, komunitatearen betebeharra baizik. Hortik komunitateko ahulenentzako sosik ez dagoela azpimarratzera, bi prentsaurreko eta hamaika lege aldaketa daude.

Lege aldaketen arloan, azken proposamena: osasun sare publikoak bikote heterosexualei bakarrik lagundu behar diela ernalketa artifizialez umeak izaten. Amatasuna bakarrik edo beste emakume batekin bizi nahi dutenek ez dutela merezi, alegia. Krisialdiaren izenean. Abortuaren legea aldatuz amatasuna sustatu nahi dutela dioten beraiexek.

Liberalak direla esaten dute.


650 lagunek parte hartu dute Ziortza-Bolibarko VIII. Mendi Martxan

Euria egin zuen, bai, baina horrek ez zituen ziortza-bolibartarrak atzera bota. Beste behin ere, herriaren desanexioaren urteurrena ospatzeko, herritarrek mendi martxa egin dute, udalaren laguntzagaz. 650 lagunek parte hartu dute aurten. Goizean karpa azpian gosaldu zuten parte hartzaileek eta martxari “umoretsu” ekin zietela jakin eragin dute antolatzaileek.

Behin martxa eginda, bazkari herrikoia egin zuten. Horretan 140 lagunek parte hartu zuten. Bazkaltzeko herritarrek egindako indar eta odolosteak eduki zituzten. Ostean musikagaz girotu zituzten bazkalosteko orduak.

Oro har, mendi martxa urterik urte egonkortzen doan ekimena dela azpimarratu duten antolatzaileek. “Urtez urte gero eta dimentsioa handiagoa ari da hartzen”.

Dena den, mendi martxa egiteko talde handi batek lan egiten duela gaineratu dute. “Talde hori aritzen da laguntzen”. Horiei guztiei eskerrik beroenak eman nahi izan dizkiete Aranbaltzekoek. “Eta noski, ekimenean parte hartzera etorri diren mendizale guztiei ere eskerrak ematen dizkiegu”.

Aranbaltzeko ekimenaren momentuko balorazio positiboa egin badu ere, aurrerago balorazio zehatzagoa egingo dutela aurreratu dute. “Jendearen ekarpenak jaso ostean egingo dugu hori”.

[nggallery ID=201]


Magia emanaldia, gaur 17:00etan, kultur etxean

Eskolako Iturri Zahar guraso elkartearen eskutik magia ikuskizuna izango da gaur, Alegiako kultur etxean, 17:00etan. Madiber: magia eta dibertsioa izango da emanaldia.


Gutun irekia - Galder Bilbao "Txapi" / euskal preso politikoa

Kaixo lagunok,

Gutun honen bitartez, azken gutunean iragarritako isolamenduaren kontra burututako ageraren bukaeraren berri emon nahi dizuet.

Jakingo zenutenez, Soto del Realeko egoera gai honen inguruan jasaneiza bilakatu egin zitzaigun ta Laura Riera ta Arantza Garbayoren egoera eskubide guztien kontrakoa zen jada: 10 ta 7 hilabetez isolamenduko modulo berezian zeudelarik.

Soto del Realeko errealitatea isolamenduari dagokionez honako hau zen: Euskal preso politikoen kolektiboko neskak diligentzietarako Soto del Realera ekartzen dituzte, gizonezkoak Valdemorora doazen bezala, bertan egonik epaiketak edo diligentzia ezberdinak bukatu arte ta Laura ta Arantzaren kasuak kritikoak ziren etengabeko aislamentu batean zeudelako. Eguneko 24 orduak txaboloan ematen zituzten pare bat ordu patio itxi, zikin ta ilun baterako aukera bakarra zutelarik. Irteera, kiroldegi, taller, zinema, tv, garbiketa tresna ta osasun eskubiderik gabe. Baldintza oso gogorretan beraz ta denboran asko luzatuz kontua.

Ez zeuden zigorturik, soilik diligentzietan ta beraz, zegozkien baldintzetan behar zuketeen egon ta ez isolamenduko moduluan. Hori zen Soto del REaleko preso politikoen batzarrak eskatzen genuena hain zuzen ere: modulo ordinario batera eraman zitzaztela.

Laura ta Arantza modulo ordinariora eraman zezatenerarte, txapeo mugagabe batean sartzeko ginenean, karrzelako segurtasun zuzendariordeak gure bozeramailearekin, Xabier Alegriarekin, alegia, batzarra egin zuen ta 10 egunetako epea eskatu zigun egoera konpontzen saiatzeko.

Epe hontan bidali nizuen azken gutuna.

Ordutik aurrera gertatutakoa hau izan da: epea agortu ta Laura ta ARantza isolamenduan jarraitzen zutenez, Soto del Realeko kide guztiok txapeo mugagabe batean sartu ginen, horren ondorioz eta 11 egunetara egoera konpondu zen Laura ta Arantza bertatik atera zituztelako.

Gertatutakoaren irakurketa gazi-gozoa suertatzen da: alde batetik gure nahiak lortu egin ditugu borroka baten bitartez, baina beste alde batetik Laura ta Arantza ez dituzte modulo ordinariora eraman Soton, baizik eta beren destinoko kartzeletara diligentziak azkartuz. Hori bai, bertako eskubide guztiak mantenduz, dagozkien regimenean ta ez isolamenduko egoera batean.

Hori izan da isolamenduko aferaren erresoluzioa, jakin dezazuen eta zuen inguruetan zabaldu dezazuten. Ondorio bezala zigor ugari jaso ditugu burutu ditugun plante, txapeo, enkartelada ta barauengatik ia urte bateko epean zehar, baina isolamenduari aurre egin diogu gure eskubideak aldarrikatuz.

Isolamenduaren gaia gogor salatuko dugu aurrerantzean ta baita preso politikoaren estatus politikoa aldarrikatu; gatazka politiko baten ondorioz gatibu gaudelako ta zilegitasun osoa dugulako erresoluzio prozesuan parte hartzeko, nondik eta kaletik. Hurrengo urtea gogorra izango da kartzeletan aldarrikapen hauei dagokienez.

Besarkada bero ta iraultzaile bat herrikidea den azken atxilotuari, Aimar Hidalgo, PNVko zipaioen muntaia polizial berri baten biktima, Angel eta Oti herrikidei 10 urte gartzelan bete berri dutenean ta euskal errepresaliatu orori.

2004. urteko azaroan, Soto del Realen, inoiz baino askeago, aske, libre, free! !

Bertsoak: "Kartzelako lana: urteko errepasoa 8ko txikian"

oihu@

Uribe Kostako Amnistiaren Aldeko Mugimenduaren agerkari elektronikoa

e-posta: oihua@barrutik.org

http://oihua.webgune.net


Alavesek gorantz segitu nahi du, eta Osasunak bide ona berriz hartu

Alavesek bide onean segitu nahi du gaur arratsaldean. Mendizorrotzan ariko da, zaleen aurrean, Bartzelona B-ren aurka (18:30). Aurreko larunbatean denboraldiko lehen garaipena lortu zuen Sadarren, Osasunaren aurka, eta aste barruan, berriz ere nafarrak menderatu ditu Espainiako Kopan, Mendizorrotzan jokatu zen partidan (2-0). Gaur, Bartzelona B izango du parez pare, eta partidarik galdu gabe jarraitzea ere helburua izango da Alberto Lopezen jokalarientzat. Bost puntu dauzka, partida bat irabazia izateak eta bi berdinduta edukitzeak emandako uzta, eta jauzia ematea litzateke sailkapeneko muturrera gaur zortzi punturekin izatea partidaren amaieran. Albertok ez ditu taldean izango gaur Beobide, Jarosik eta Juanma, hirurak ere min hartuta baitaude.

Bartzelona B aurkari gaiztoa izango da, baldin eta azkeneko bi partidetako itxura ematen badu. Biak irabazi ditu, eta Alavesek baino puntu bat gehiago dauka. Jokalari asko dauzka onak, baina goleatzaile ari delako, bat nabarmendu behar da: Jean Marie Doungou aurrelaria. Lau gol sartu ditu dagoeneko, eta inork baino gehiago Bigarren Mailan.

Osasuna, Palamosen

Osasunak bi ordu geroago jokatuko du Llagostera igo berriaren zelaian (20:30). Kolpe handia hartu zuen Jan Urbanek taldeak gaur zortzi, Alavesen aurka etxean galduta, eta Kopako emaitzak bide beretik jo zuenez, gaur hiru puntuak behar ditu Osasunak. Llagostera ere ez dabil fin, ligako azkeneko partida galdu zuelako eta Kopan ere galtzaile izan zelako. Hiru puntu dauzka Ligan, Osasunak baino bat gutxiago.

Urbanek jokalari bakarra ezingo du erabili: Oier Sanjurjo. Luzerako izango da hala. Gainerako jokalari guztiak jokatzeko moduan dauzka, eta badu non aukeratua Poloniako entrenatzaileak. Partida Palamosen jokatuko dute (Herrialde Katalanak), Llagosterak hor jokatuko baititu etxeko partidak, bere estadioa txikiegia delako.


Denda Berri elkartea itxita bigarren hamabostaldian

Denda Berri elkartea itxita izango da abuztuaren 16tik 31ra. Oporraldi garaia, beraz, elkartearen kudeatzaileentzat.


Ultzamako Coworking gunean bulegoa eskatzeko epea zabalik

Ultzamako Udalaren ‘Coworking’, lanerako espazio partekatuaren zerbitzuan izena emateko epea zabaldu dute.

Uztailaren 31 arte izanen dute interesatuek izena emateko aukera, bete beharreko eskabidea aurkeztuz eta bertan eginen den jardueraren berri emanez. Udaletxeko hegoaldeko bigarren solairuan dago Coworking gunea. Informazio eta xehetasun guztiak Ultzamako Udalaren webgunean jarri dituzte.


Masek berretsi du Kataluniak burujabetza prozesuari eutsiko diola

Kataluniako presidenteak ez ditu "helburuak eta konpromisoak" aldatuko, ezta Espainiarekin zerga akordioak lortuta ere